Tobelezya Chikozyano chaLeza Chakubikkila Maanu Akuba Aluzyalo | Ngaziyakulinda Yakwiiya\nNgaziyakulinda—Yakwiiya | September 2018\nBALA MU Afrikaans Albanian Altai Alur American Sign Language Amharic Amis Angolan Sign Language Arabic Argentinean Sign Language Armenian Australian Sign Language Aymara Azerbaijani Azerbaijani (Cyrillic) Bashkir Bassa (Cameroon) Belize Kriol Bengali Bicol Bolivian Sign Language Boulou Brazilian Sign Language British Sign Language Bulgarian Cakchiquel Catalan Cebuano Chichewa Chilean Sign Language Chinese (Traditional) Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Sign Language Chitonga Chitonga (Malawi) Chitonga (Zimbabwe) Chitumbuka Chiyao Chol Chuvash Cibemba Cinyanja Colombian Sign Language Costa Rican Sign Language Croatian Cuban Sign Language Czech Czech Sign Language Dakota Dangme Danish Digor Douala Dutch Ecuadorian Sign Language Edo Efik English Esan Estonian Ewe Fijian Filipino Sign Language Finnish Finnish Sign Language Fon French French Sign Language Ga Garifuna Georgian German German Sign Language Greek Greek Sign Language Guadeloupean Creole Guarani Guatemalan Sign Language Gujarati Gun Haitian Creole Hausa Hebrew Herero Hiligaynon Hindi Hiri Motu Honduras Sign Language Hungarian Hungarian Sign Language Ibanag Icelandic Igbo Iloko Indian Sign Language Indonesian Indonesian Sign Language Isoko Italian Italian Sign Language Japanese Japanese Sign Language Jula Kabiye Kabuverdianu Kannada Kekchi Kikamba Kikaonde Kikuyu Kiluba Kinyarwanda Kirghiz Kiribati Kirundi Kisonge Kongo Korean Korean Sign Language Kurdish Kurmanji Kurdish Kurmanji (Caucasus) Kurdish Kurmanji (Cyrillic) Kwangali Kwanyama Latvian Lingala Lithuanian Low German Luganda Lunda Luo Luvale Macedonian Malagasy Malawi Sign Language Malay Malayalam Mam Mambwe-Lungu Marathi Marshallese Maya Mazatec (Huautla) Mbunda Mexican Sign Language Mingrelian Mixe Mixtec (Guerrero) Mongolian Moore Motu Mozambican Sign Language Myanmar Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Ndebele Ndebele (Zimbabwe) Ndonga Nepali Ngabere Nicaraguan Sign Language Norwegian Nzema Okpe Oromo Ossetian Otetela Panamanian Sign Language Pangasinan Papiamento (Curaçao) Paraguayan Sign Language Persian Peruvian Sign Language Pidgin (West Africa) Polish Polish Sign Language Ponapean Poqomchi' Portuguese (Portugal) Portuguese Sign Language Punjabi Quebec Sign Language Quechua (Ancash) Quechua (Bolivia) Romanian Romanian Sign Language Russian Russian Sign Language Salvadoran Sign Language Samoan Sango Sepedi Sepulan Serbian Serbian (Roman) Sesotho (Lesotho) Sesotho (South Africa) Setswana Shona Sidama Silozi Sinhala Slovak Slovak Sign Language Slovenian Solomon Islands Pidgin South African Sign Language Spanish Spanish Sign Language Sranantongo Swahili Swahili (Congo) Swati Swedish Tagalog Taiwanese Sign Language Tajiki Tamil Tarascan Tatar Telugu Tetun Dili Thai Tigrinya Tiv Tlapanec Tojolabal Tok Pisin Tongan Totonac Tshiluba Tsonga Turkish Turkmen Tuvaluan Twi Tzeltal Tzotzil Ukrainian Urhobo Uzbek Uzbek (Roman) Venda Venezuelan Sign Language Vietnamese Waray-Waray Wolaita Xhosa Yoruba Zambian Sign Language Zande Zapotec (Isthmus) Zimbabwe Sign Language Zulu\nTobelezya Chikozyano chaJehova Chakubikkila Maanu Akuba Aluzyalo\n“Ulikkomene ooyo uumubikkila maano muntu uupengede.”—INT. 41:1, NW.\nNYIMBO: 130, 107\nKUJANA TWATONDEEZYA BIYENI KUTI TULABABIKKILA MAANU BAMWI . . .\n1. Bakombi baLeza batondeezyania biyeni luyando?\nBAKOMBI baLeza nimpuli iimwi iijisini nkaambo bali aluyando. (1 Joh. 4:16, 21) Balalipeda kuti bagwasye bakombinyina pesi chiindi chiingi babatondeezya luyando kwiinda mukubachitila zintu ziniini. Kuti twabafwida luzyalo akubabikkila maanu bamwi, tuyooba “basikwiiya ba-Leza mbuli bana bayandwi.”—Ef. 5:1.\n2. Jesu wakatondeezya biyeni kuti uli aluyando mbuuli Wisi?\n2 Jesu wakatobelezya chikozyano chaWisi munzila iimaninide. Jesu wakati: “Amuboole kulindime nyoonse nomukatede nomulemenwa, ndime enti kamulemunune . . . , nkaambo ndilibombede, ndi mutete moyo.” (Mt. 11:28, 29) Kutobelezya chikozyano chaJesu kwiinda ‘mukubabikkila maanu bantu bapengede’ kupa kuti Leza abotelwe akuti andiswe tubotelwe. (Int. 41:1, NW) Atubone mbutukonzya kubabikkila maanu bamwi mumpuli, mumbungano amumulimu wakukambawuka.\nBABIKKILE MAANU BAMWI MUMPULI\n3. Mwaalumi weelede kutondeezya biyeni kuti ulamvwisisisya akubikkila maanu? (Langa chifanikisyo chili kumatalikilo achiiyo.)\n3 Baalumi beelede kuba chikozyano chibotu chakubabikkila maanu bamwi mumpuli. (Ef. 5:25; 6:4) Muchikozyano basungwazigwa kukkala abakayintu babo “kweelana aluzyibo.” Majwi aaya alakonzya kwaambwa kuti “kubabikkila maano; kubamvwisya.” (1 Pet. 3:7; NW majwi aamunsi) Kumvwisisisya akubikkila maanu zyeenda aamwi. Muchikozyano, mwaalumi uumvwisisisya ulizi kuti mukayintu wakwe mugwasilizi akuti ulisiyene anguwe munzila zyiingi pesi tamulangilaansi pe. (Matl. 2:18) Ulayimvwisisisya nzila mukayintu wakwe njalimvwaayo alubo ulamulemeka akumulumbayizya. Umwi mukayintu wakuCanada wakaamba majwi aatobela atala amulumaakwe. Wakati: “Mulumaangu tayilangilaansi nzila njindilimvwaayo alubo tandaambili kuti, ‘Toyelede kulimvwa oobo.’ Ulandiswiilila. Nandigwasya kuti ndibe amaboneno aalikabotu atala ayimwi nkani, undibuzya chaluzyalo.”\n4. Mwaalumi utondeezya biyeni kuti ulamubikkila maanu mukayintu wakwe chiindi naambuula abantu bachikayintu?\n4 Mwaalumi uumvwisisisya ulamubikkila maanu mukayintu wakwe mbalimvwa chiindi naambuula abantu bachikayintu. Tasaani aluyando abamwi bachikayintu naakuti kubabikkila maanu zyiindilide. Alubo tachiti oobo nabelesya Intaneti azimwi nzila zyakwaambuuzyania. (Job. 31:1) Ukkala kasyomekede kumukayintu wakwe kutali akaambo kakuti ulamuyanda luzutu pesi akaambo kakuti uyanda Leza akuti tabuyandi bubi.—Bala Intembauzyo 19:14; 97:10.\n5. Kujana mukayintu watondeezya biyeni kuti ulamubikkila maanu mulumaakwe?\n5 Kuti mwaalumi watobelezya chikozyano chasilutwe wakwe Jesu Kristu, ziyoopa kuti mukayintu wakwe ‘amulemeke.’ (Ef. 5:22-25, 33) Kulemeka mulumaakwe kuyoopa kuti atondeezye kuti ulamubikkila maanu mulumaakwe nachita imwi mikuli yambungano naakuti nakataazikene azimwi. Umwi mwaalumi wakuBritain wakati: “Chimwi chiindi mukayintu wangu ngawazibona kuti ndilikataazikene. Mpawo ubelesya malayilile aajanika muli Tusimpi 20:5, nikuba kuti chimwi chiindi weelede kulindila kuti ‘ayubunune’ mizeezo yangu mpawo kuti kazyeelela, tulakonzya kuzuwa atala ankani iindikataazya.”\n6. Kujana twabasungwaazya biyeni bana kuti kabababikkila maanu bamwi alubo eezi zibagwasya biyeni?\n6 Kuti bazyali kababikkilana maanu, ziyoopa kuti babe chikozyano chibotu kubana babo. Bazyali mbabo bali amukuli wakuyiisya bana babo kuti kabababikkila maanu bamwi. Muchikozyano, bazyali balakonzya kuyiisya bana babo kuti batasaani kuNg’anda yaBwaami. Nibali kupobwe, bazyali balakonzya kuyiisya bana babo kuti batanooyingilili bapati nibali kutola chakulya. Nikuba boobo, muntu woonse mumbungano ulakonzya kugwasya bazyali. Muchikozyano, kuti mwana wachita chimwi chintu chibotu, mbuuli kujula mulyango, tweelede kumulumbayizya. Kuchita oobo kulakonzya kumusungwaazya mwana alubo kumugwasya kubona kuti “kupa kulakkomanisya kapati kwiinda kupegwa.”—Inc. 20:35, NW.\n‘ATUBIKKILANE MAANU’ MUMBUNGANO\n7. Jesu wakatondeezya biyeni kuti wakamubikkila maanu mwaalumi musinke matwi alubo twiiyaanzi kuchikozyano chaJesu?\n7 Chimwi chiindi Jesu naakali kuDekapole, bantu “bakamuletela umwi musinkematwi sikubebezya.” (Mk. 7:31-35) Jesu taakaponia mwaalumi ooyu aakati kabantu pesi “wakamutola kumbali” mpawo wakamuponia. Nkamboonzi naakachita oobo? Kulakonzeka kuti chiimo chamwaalumi ooyu teechakali kupa kuti aangunuke aakati kabantu. Amwi Jesu wakazibona eezi nkinkaako zyakapa kuti amutole kumbali. Nikuba kuti tatukwe manguzu aakuponia bantu munzila iigambya, pesi tweelede kuziba nzibayanda bakombima akubabikkila maanu mbubalimvwa. Mwaapostolo Pawulu wakalemba kuti: ‘Katunga katuyeeyana, katubusyanya-busyanya mukuyandana akuchita milimu mibotu.’ (Heb. 10:24) Jesu wakalizi mbaakali kulimvwa mwaalumi wakali musinke matwi alubo wakamubikkila maanu. Eechi nchikozyano chibotu loko kulindiswe!\n8, 9. Kujana twatondeezya biyeni kuti tulababikkila maanu bachembeede abalemene? (Amba zikozyano.)\n8 Babikkile maanu bachembeede abalemene. Chiyandikana mumbungano yachiKristu nduyando kutali mbiibeleka luzutu. (Joh. 13:34, 35) Luyando oolu lutusungwaazya kuti tugwasye bachembeede abalemene kuti banjile miswaangano yachiKristu akutola lubazu mumulimu wakukambawuka. Kuchita oobu kulayandikana nikuba kuti nzibachita nziche. (Mt. 13:23) Michael weenda awheelchair ulalulumba lugwasyo ndwajana kuli bamumpuli yakwe akubakombinyina bamukabunga kamulimu wakukambawuka mwabede. Wakati: “Ndilakonzya kunjila miswaangano akutola lubazu mumulimu wakukambawuka akaambo kakundigwasya nkubachita. Ndiyandisya bukambawusi bwaantanganana.”\n9 MumaBbeteli miingi, kuli bakwesu abachizi bachembeede abalemene. Baalu bababikkila maanu bakwesu bachizi aaba kwiinda mukuchita mabambe akuti bakambawuke kababelesya magwalo naakuti fooni. Bill, uuli aminyaka iili 86 uukambawukila bantu bali kule kwiinda mukubalembela magwalo wakati: “Tulayiyanda nzila yakukambawuka katubelesya magwalo.” Nancy uuli aminyaka iili 90, wakati: “Kulemba magwalo tandikuboni kakuli kubikka magwalo mu-envelopu luzutu. Ndikubona kawuli mulimu wakukambawuka. Bantu beelede kuziba kasimpe!” Ethel wakazyalwa mu1921 wakati: “Ndikkala kandichiswa. Alubo amwi mazuba ngandakachilwa kulizwatika.” Pesi ulakuyanda kukambawuka kabelesya fooni alubo ulaabantu mbayiyaabo Bbayibbele. Barbara uuli aminyaka iili 85 wakapandulula kuti: “Kulandiyumina kuya kukukambawuka nkaambo ndikkala kandichiswa. Pesi kukambawuka kandibelesya fooni kupa kuti ndaambuule abamwi. Ndamulumba Jehova!” Kawutanamana munyaka, kabunga kabantu bachembeede bakakambawuka ma-awa aali 1 228, bakalemba magwalo aali 6 265, bakafoonena bantu kwaziindi zisika ku2 000 alubo bakapa bantu mabbuku asika ku6 315! Zilaantanganana kuti nzibakachita zyakapa kuti moyo waJehova ubotelwe!—Tus. 27:11.\n10. Kujana twachita biyeni kuti bakombima bagwasigwe amiswaangano yachiKristu?\n10 Babikkile maanu bamwi kumiswaangano yachiKristu. Tuyanda kuti bakombima bagwasigwe kumiswaangano yambungano. Kubabikkila maanu bamwi kupa kuti bagwasigwe. Bagwasigwa biyeni? Imwi nzila nkufwambaana kusika kumiswaangano kuchitila kuti tutanyonganyi bamwi. Chimwi chiindi kulakonzya kuba zyiimo zipa kuti tunonoke. Pesi kuti katuli aachiyanza chakunonoka, tweelede kuyeeyesesya mbutukonzya kubabikkila maanu bamwi. Alubo tatweelede kuluba kuti Jehova aMwanaakwe mbabo batutamba kumiswaangano. (Mt. 18:20) Nkinkaako tweelede kubalemeka loko!\n11. Nkamboonzi bakwesu bali azipanzi kumiswaangano nibeelede kutobelezya malayilile aajanika muli 1 BaKorinto 14:40?\n11 Kuti katubabikkila maanu bakombima tweelede kutobelezya malayilile aamuBbayibbele aakuti: “Pele zintu zyoonse buyo zicitwe kabotu akucililana.” (1 Kor. 14:40) Bakwesu bali azipanzi kumiswaangano beelede kutobelezya malayilile aaya kwiinda mukubelesya chiindi nchibapedwe. Kuchita oobo takugwasyi mukwesu ulaachipanzi chitobela luzutu pesi kugwasya mbungano yoonse. Bamwi bakwesu beenda misinzo milamfu kubweeda nkubakkala. Bamwi babelesya moota zibelesegwa abantu biingi. Alubo bamwi bakwetene abantu batakombi bayanda kuti kabafwambana kuchayizya.\nAtubabikkile Maanu Aabo Batweendelezya\nChimwi chiindi mukwesu uuzibinkene loko ulakonzya kuswaya mbungano yesu naakuti muswaangano waBbooma ngutwanjila. Kulakonzeka kuti mulangizi wabbazu, ubelekela kuBbeteli, uli mukkomiti yaMutabi, uli muKabunga Keendelezya naakuti mugwasilizi waKabunga Keendelezya.\nBakwesu aaba basyomeka tweelede ‘kubalemekesya loko chaluyando akaambo kamilimu yabo.’ (1 Tes. 5:12, 13) Tulakonzya kutondeezya kuti tulababikkila maanu kwiinda mukubabona kuti mbakombima kutali bantu balaampuwo. Bamwi bakatondeezya kutabalemeka. Bakachitaanzi? Bakabakatola mafoto kabatazi naakuti kabatakumbide akwaatumizya bamwi kababelesya nzila zyakwaambuuzyania zyamazubaano akubakumbila kuti basayine mabbuku aabo naakuti maBbayibbele. Kuchita oobo takutondeezyi kuba amuuya wanyika na?—Ef. 2:1, 2.\nJehova uyanda kuti bakombi bakwe kabalibombya, kapati aabo bali amikuli myiingi! (Mt. 23:11, 12) Nkinkaako tweelede kubabikkila maanu bakwesu aaba kutali kuyanda kubatola mafoto. *—Mik. 6:8; 1 Kor. 10:31.\n^ par 50 Langa kabbokesi kati “Luyando ‘Talukwe Cisapi’” muNgaziyakulinda yaChikuwa yamuJanuary 2016, peji 27.\n12. Nkamboonzi nitweelede ‘kubalemekesya loko chaluyando’ baalu babeleka changuzu? (Langa kabbokesi kati “ Atubabikkile Maanu Aabo Batweendelezya.”)\n12 Beembezi babeleka changuzu mumbungano alubo basungu mumulimu wakukambawuka beelede kulemekwa. (Bala 1 BaTesalonika 5:12, 13.) Tulabalumba bakwesu batugwasya munzila iili boobu. Tweelede kutondeezya kuti tulabalumba kwiinda mukubelekaamwi ambabo akubagwasya. Bakwesu aaba, ‘balangania ndiswe kabali baabo bayoobuzigwa makani.’—Heb. 13:7, 17.\nBABIKKILE MAANU BAMWI MUMULIMU WAKUKAMBAWUKA\n13. Twiiyaanzi kunzila Jesu njaakali kubajataayo bantu?\n13 Kaamba atala azyakali kuyoochitwa aJesu, Isaya wakasinsima kuti: “Itete lifuyukide takooyoolityola, akamuni kasuka takooyookazimya.” (Is. 42:3) Luyando Jesu ndwaakalaalo lwakapa kuti abafwide luzyalo bantu. Wakali kukumvwisisisya mbubakali kulimvwa bantu bakali mbuuli tete lifuyukide naakuti bakali mbuuli kamuni kalampi lyaba afwiifwi kuzima. Eezi zyakapa kuti ababikkile maanu, abafwide luzyalo bantu akuba amoyo mulamfu. Nikuba bana baniini bakali wangunukide kwiinka kulinguwe. (Mk. 10:14) Nichoonzyo kuti tatukwe busongo buli mbuuli bwaJesu alubo tatukonzyi kuyiisya mbuuli nguwe! Pesi tweelede kubabikkila maanu bantu mbitukambawukila. Kuchita oobo kuswaanizya mbutwaambulaabo, chiindi nchitutola akuti ndiilili nituchita oobo.\n14. Nkamboonzi nitweelede kwiibikkila maanu nzila njitwaambuulaayo abamwi?\n14 Tweelede kwaambuula biyeni abantu? Mazubaano, bantu biingi ‘balikatede akumwayika’ nkaambo balikudyamininwa abeendelezi bazyatwaambo twanyika, bazyakuuzya abazikombelo. (Mt. 9:36) Eezi zipa kuti bantu batabasyomi bamwi akuti babule bulangilizi. Nkinkaako majwi eesu ambutwaawambuula ayelede kutondeezya kuti tuli aluzyalo! Kuchita oobo kupa kuti bantu biingi bakatambule kasimpe kutali akaambo kakuti tuli aluzibo atala aBbayibbele pesi akaambo kakuti tulabayanda akuti tulababikkila maanu.\n15. Nziizili nzila nzitukonzya kuchita zitondeezya kuti tulababikkila maanu bantu mbitukambawukila?\n15 Kuli nzila zyiingi nzitukonzya kubabikkila maanu bantu mbitukambawukila. Muchikozyano, tulakonzya kubelesya mibuzyo. Tweelede kubuzya mibuzyo munzila iilikabotu alubo yabulemu. Umwi payona uukambawukila kubusena kuli bantu batazibide kubuzigwa mibuzyo abantu mbibatazibide, wakabona kuti tayelede kubuzya mibuzyo iipa kuti bantu babe abweeme. Eezi ziswaanizya kubuzya mibuzyo iipa kuti muntu akachilwe kusandula naakuti asandule zitali nzizyo. Muchikozyano, wakabona kuti tayelede kubuzya mibuzyo mbuuli yakuti, ‘Mulilizi na zina lyaLeza?’ naakuti ‘Mulizi na kuti Bwaami bwaLeza niinzi?’ Pesi waamba kuti: “Ndakiiya muBbayibbele kuti Leza ulazina limupeleme. Ndikumbila kumutondeezya.” Akaambo kakuti maponeno aziyanza zyabantu zilisiyene, nkinkaako tatweelede kuba amulawu pe. Pesi tweelede kubabikkila maanu bamwi akubalemeka, chaamba kuziba mbubapona bantu bamuchilawu eecho.\n16, 17. Kubabikkila maanu basimayakilane kupa kuti (a) tubaswaye achiindi chili biyeni? (b) twaambuule chiindi chilamfu biyeni ambabo?\n16 Ndiilili nitweelede kuswaya basimayakilane? Chiindi nitukambawuka kung’anda ang’anda ngatuli beenzu batatambidwe. Nkinkaako kulayandikana kuti tubaswaye achiindi nibalibambilide kuzuwa! (Mt. 7:12) Muchikozyano, bantu bamuchilawu chanu balanonoka na kubuka muMugibelo amuNsondo? Kuti kakuli boobo, ulakonzya kuchita bukambawusi bwamumugwagwa, bukambawusi bwaantanganana naakuti kubweedela bantu mbuzi kuti banooli babuka.\n17 Tweelede kukkala kwachiindi chilamfu biyeni? Bantu biingi bali azintu zyiingi zyakuchita nkinkaako tatweelede kutola chiindi chilamfu, kapati nitubonana kakusaanguna. Tweelede kufwambaana kumaninsya kutali kukkala kwachiindi chilamfu. (1 Kor. 9:20-23) Kuti bantu babona kuti tulababikkila maanu akaambo kakuti bali azintu zyiingi zyakuchita, ziyoopa kuti bazumine kuti tuzoobaswaye lubo. Tweelede kutondeezya michelo yamuuya mumulimu wakukambawuka. Tuba ‘basimilimonyina aLeza’ chiindi natubelesya kuti tugwasye umwi muntu kuziba kasimpe.—1 Kor. 3:6, 7, 9.\n18. Nziizili zilongezyo nzitujana kuti twababikkila maanu bamwi?\n18 Nkinkaako, atubeleke changuzu kuti tubabikkile maanu bamwi mumpuli, mumbungano amumulimu wakukambawuka. Kuchita oobo kupa kuti tujane zilongezyo lino amuchiindi chilikunembo. Muli Intembauzyo 41:1, 2, NW Bbayibbele lyaamba kuti: “Ulikkomene ooyo uumubikkila maano muntu uupengede; Jehova uyoomuvwuna mubuzuba bwamapenzi. . . . Munyika uyakwaambwa kuti ulikkomene.”\n‘Kuti Kamuzizi Zintu Eezi, Munoobotelwa Kuti Kamuzichita’\nNibakwesu Bakomena—Jehova Ulabotelwa Akusyomeka Kwanu\nAtuzumanane Kutondeezyania Luyando Luyaka\nBalabotelwa Bantu Bakomba “Leza Uukkomene”\nUlichizi Na Chiindi?\nNguSinguzuzyoonse Pesi Ulatubikkila Maanu\nText Sala naa uyanda kukkopa zyakamwayigwa zilekkodedwe NGAZIYAKULINDA—YAKWIIYA September 2018\nNGAZIYAKULINDA—YAKWIIYA September 2018


Bakwesu Banakristo batolana kunkuta (1-8)\nAabo batakanjili mu Bwami (9-11)\nAmumulemeke Leza mumibili yanu (12-20)\n“Amubutije bwaamu!” (18)\n6 Umwi akati kanu najisi kaambo kumweenzinyina,+ nkaambo nzi ncaunka kunkuta kubantu bataluleme, muciindi cakuunka kubasalali? 2 Naa sena tamuzyi kuti basalali bayakwiibeteka nyika?+ Lino ikuti naa nywebo muyakwiibeteka nyika, sena tamweeleli kubeteka twaambo tuniini kapati? 3 Sena tamuzyi kuti tuyoobeteka bangelo?+ Aboobo sena tatweeleli kubeteka makani aamubuumi oobu? 4 Aboobo ikuti kamujisi makani aamubuumi oobu aayelede kubetekwa,+ sena mbantu basampaulwa mumbungano mbomubikka kuba babetesi? 5 Ndaamba boobu kutegwa ndimuusye nsoni. Sena masimpe kuti kunyina musongo naba omwe akati kanu uukonzya kubeteka makani akati kababunyina? 6 Muciindi caboobo, mukwesu utola munyina kunkuta, kubantu ibatasyomi! 7 Masimpe, eeci ncomutolana kunkuta caamba kuti mwazundwa kale cakumaninina. Nkaambo nzi ncomutalekeli buyo kuti mubisyilwe ndinywe?+ Nkaambo nzi ncomutalekeli buyo kuti nywebo lwanu muuninwe? 8 Pele muciindi caboobo, mulabisya akuunina, alimwi aabo mbomucitila boobo mbanabokwanu. 9 Sena tamuzyi kuti bantu bataluleme tabakanjili mu* Bwami bwa Leza?+ Mutalyeeni pe.* Basibwaamu,*+ basikukomba mituni,+ basimamambe,+ baalumi boonwa abaaluminyina,+ baalumi boona baaluminyina,+ 10 babbi, basyaacivwulemwangu,+ bakolwi,+ basimatusi alimwi azigwebenga, tabakanjili mu* Bwami bwa Leza.+ 11 Lino oobo mbobakabede bamwi akati kanu. Pele nywebo mwakasanzyigwa;+ mwakasalazyigwa;+ mwakaambwa kuti muli balulami+ muzina lya Mwami wesu Jesu Kristo amumuuya wa Leza wesu. 12 Zintu zyoonse zilizumizyidwe kulindime, pele tazili zintu zyoonse zilaampindu.+ Zintu zyoonse zilizumizyidwe kulindime, pele tandikalekeli cintu cili coonse kundeendelezya. 13 Izyakulya zyakapangilwa da, alyalo da lyakapangilwa zyakulya, pele Leza uyoonyonyoona zyoonse zyobilo ida azyakulya.+ Lino mubili tauli wabwaamu* pe, pele ngwa Mwami,+ alimwi Mwami ngomukamwini mubili. 14 Pele Leza wakamubusya Mwami+ alimwi andiswe uyootubusya kuzwa kulufwu+ kwiinda munguzu zyakwe.+ 15 Sena tamuzyi kuti mibili yanu nzizo zya Kristo?+ Aboobo sena ndibweze zizo zya Kristo akuziswaanganya kumuvwuule? Peepe! 16 Sena tamuzyi kuti kufwumbwa ooyo uuliswaanganya kumuvwuule uba mubili omwe anguwe? Nkaambo Leza waamba kuti, “aaba bobilo bayooba mubili omwe.”+ 17 Pele kufwumbwa ooyo uuswaangene a Mwami waba omwe anguwe kumuuya.+ 18 Amubutije bwaamu!* Cibi+ cimbi cili coonse muntu ncanga wacita cili kunze aamubili wakwe, pele kufwumbwa ooyo uucita bwaamu ubisizya mubili wakwe mwini.+ 19 Sena tamuzyi kuti mubili wanu nditempele+ lyamuuya uusalala ngomujisi kuzwa kuli Leza?+ Alimwi buumi mbomujisi tabuli bwanu nobeni pe,+ 20 nkaambo mwakaulwa amuulo waatala.+ Aboobo ziyume zitete,+ amumulemeke Leza mumibili yanu.+\n^ Mu Chigiriki, “tabakabukoni.”\n^ Naa “Mutacengwi pe.”


Kuyungizya Luzyibo Lwesu Mumulimo Wakukambauka—Kuleka Kwiiya Bbaibbele Abasikwiiya Batayi Ambele\nIKAAMBO NCOCIYANDIKA: Bantu beelede kwiita zina lya Jehova kutegwa bakafwutuke. (Rom. 10:13, 14) Nokuba boobo, tabali boonse ibazumina kwiiya Bbaibbele ibayanda kupona kweelana azyeelelo zya Jehova. Tweelede kucibelesya kabotu ciindi cesu mumulimo wakukambauka kwiinda mukugwasya baabo ibalibambilide kucinca kutegwa bakkomanisye Jehova. Ikuti sikwiiya Bbaibbele katayi ambele noliba leelyo nokwainda ciindi cili mbocibede, inga cabota kucileka kwiiya anguwe mpoonya akubikkila maano kugwasya baabo Jehova mbakwela kulinguwe alimwi akumbunga yakwe. (Joh. 6:44) Nokuba boobo, ikuti mukuya kwaciindi muntu ooyo watondezya kuti ‘ulilibambilide kutambula buumi butamani,’ tulakonzya kutalika alimwi kwiiya Bbaibbele anguwe.—Mil. 13:48.\nAmumulumbaizye sikwiiya akaambo kakuyanda kuba aluzyibo lwini-lwini.—1Tim. 2:4\nAmukankaizye mbociyandika kutobela zintu nzyaiya.—Lk. 6:46-49\nCakukkazika moyo, amubandike anguwe cikozyanyo ca Jesu casikuminza, mpoonya akumukulwaizya kuti azinzibale kuyeeya twaambo tumulesya kuyaambele.—Mt. 13:18-23\nCabupampu, amumupandulwide kaambo ncomuyanda kuleka kwiiya anguwe\nAmumwaambile kuti zimwi ziindi munoomuswaya kutegwa kamumukulwaizya alimwi akuti inga mwaakuzumanana kwiiya anguwe ikuti watondezya kuti watalika kuyaambele\nAMWEEBELELE KAVIDIYO, MWAMANA MWIINGULE MIBUZYO IITOBELA:\nNcinzi ncomwaiya mumubandi calo icatondezya kuti sikwiiya tanaali kuyaambele kumuuya?\nMbuti sikumwaya mbwaamugwasya sikwiiya kuzyiba kuti weelede kucinca?\nMbuti sikumwaya mbwaatondezya kuti ulilibambilide kutalika kwiiya alimwi asikwiiya mukuya kwaciindi?\nKamutanaleka kwiiya Bbaibbele asikwiiya, amulombe busolozi bwa Jehova kwiinda mumupailo. Kamubikkilide maano kuciimo casikwiiya naa kulezya kwakwe, amulange-lange zintu zitondezya kuti ulimukuyaambele.\nSena sikwiiya ulajanika mumazuba ngomwakamvwana kwiiya?\nSena ulalibambila ciiyo?\nSena ulajanika kumiswaangano yambungano?\nSena ulasola kupona kweelana anjiisyo zyamu Bbaibbele?\nSena ulabaambila bamwi kujatikizya zintu nzyaiya?\nSena ulatondezya kuti uyaabucileka kuyanzana abukombi bwakubeja?


Matalikilo 40 IBBAIB63 - Kabe kaindi, sikukutaukila - Bible Search\nMatalikilo 39 Matalikilo 41\nJosefa mbwaakapandulwida balanda ba-Farao ziloto\n1-Kabe kaindi, sikukutaukila mwami wa-Egepita amujiki wakwe bakabisizya simalelaabo mwami wa-Egepita. 2-Mpawo Farao wakakalalila abo balanda bakwe bobile, simutwe wabakutausi asimutwe wabajisi, 3-wabaanga muŋanda yamulangi wabatabilizi, muntolongo Josefa mwaakaangilidwe. 4Lino mulangi wabatabilizi wakababika mumaanza aa-Josefa, kuti abakutaukile, nkabela bakakala mazuba manji muntolongo. 5Elyo oyo sikukutaukila mwami wa-Egepita amujisi wakwe bakaleta ziloto. Boonse bobile bakalota, umwi aumwi ciloto cakwe, mubusiku bomwe. Ciloto cimwi acimwi kacijisi kupandulula kwaco. 6Nkabela nebwakaca Josefa wakeza kulimbabo, wajana kuti baluusene. 7Lino wakabuzya abo basilutwe ba-Farao mbaakali abo balaangidwe muŋanda yasimalelaakwe kuti, Nkaambonzi masyu aanu abija sunu? 8-Bakamuvwiila kuti, Twalota ziloto, alimwi taakwe uukonzya kuzipandulula. Josefa wakabaambila kuti, Sa teensi Leza uukonzya kupandulula! Amundilwiide.\n9Mpoonya awo silutwe wabakutausi wakalwiida Josefa ciloto cakwe. Wakati, Muciloto cangu ndakabona musaansa kunembo lyangu. 10Mumusaansa kamuli mitabi yotatwe, Usyuuke biyo, wafulula malubaluba, elyo masankinya aamasaansa akabizwa ndilyonya. 11Alimwi inkomeki ya-Farao yakali mujanza lyangu, nkabela ndakacela masaansa, ndakasinina munkomeki ya-Farao, ndapa mujanza lya-Farao. 12-Lino Josefa wakamwaambila kuti, Mbuboobo mbocipandululwa. Mitabi yotatwe nkokuti mazuba otatwe. 13-Amana mazuba otatwe Farao uyoobusya mutwe wako akukuboozya kumilimo yako, nkabela uyoopa inkomeki mujanza lyakwe mbubonya mbowakali kucita lyoonse nowakacili mukutausi wakwe. 14-Pele kwabota kulinguwe, wence kondiyeeya mebo akundifwida luzyalo, ukaambe makani aangu mumatwi aa-Farao akundigwisya omuno muŋanda. 15-Nkaambo ncobeni ndakabbigwa munyika yaba-Hebrayo, alimwi okuno taakwe ncendakabisya kuti bandi bike muntolongo.\n16Elyo simutwe wabajisi, naakabona kuti ciloto cakapandululwa kabotu, wakaambila Josefa kuti, Ambebo ndalota, Muciloto cangu ndakali azisewe zyotatwe zyazibunge amutwe wangu. 17Mucisewe caatala kamuli zilyo zyamisyobo misyobo nzyajika mujisi, zyajikilwa Farao. Nkabela bayuni bakali kuzilida, mucisewe cakali atala amutwe wangu. 18Mpawo Josefa wakavuwa, wati, Mbuboobu mbucipandululwa. Zisewe zyotatwe nkukuti mazuba otatwe. 19Amana mazuba otatwe, Farao uyookosola mutwe wako akukwaanzika amusamu, elyo bayuni bayoolya nyama yamubili wako,\n20-Lino buzuba bwatatu nibwakaca, bwakali buzuba bwakuzyalwa kwa-Farao, nkabela wakacitila balanda bakwe boonse ipobwe. Mpawo wakabusya mutwe wamukutausi mupati amujisi mupati akati kabalanda bakwe. 21-Mukutausi mupati wakamuboozya mubukutausi bwakwe, aboobo wakapa inkomeki mujanza lya-Farao. 22-Pele mujisi mupati wakamwaanzika, mbubonya mbuli Josefa mbwaakapandulula. 23-Nekubaboobo mukutausi mupati takwakayeeya Josefa pe, wakamuluba buyo.


11 Lino Jesu naakamana kupa malailile kuli basikwiiya bakwe bali kkumi ababili, wakazwa ooko akuunka kuyooyiisya akukambauka muminzi yabo. 2 Pele Johane kali muntolongo naakamvwa milimo ya Kilisito, wakatuma basikwiiya bakwe 3 kuyoomubuzya kuti: “Sena ndonduwe Ooyo Uuboola naa tweelede kulangila umbi?” 4 Jesu wakabaingula kuti: “Kamuya mukamulwiide Johane nzyomumvwide anzyomubwene: 5 Boofwu batalika kubona alimwi, balema baleenda, basicinsenda balasalazyigwa abasinkematwi balamvwa, abafwide balabusyigwa, abacete balakambaukilwa makani mabotu, 6 alimwi ulikkomene ooyo uutajani cilebyo mulindime.” 7 Basikwiiya ba Johane nobakali kupiluka, Jesu wakatalika kwaambila makamu aabantu kujatikizya Johane kuti: “Ino mwakaunkide kuyoobona nzi munkanda? Sena nditete liyuuna? 8 Ino kayi ncinzi ncomwakaunkide kuyoobona? Sena muntu uusamide zisani ziteteete? Aabo basama zisani ziteteete bali mumaanda aabami. 9 Mubwini, ino mwakaunkila nzi? Sena nkuyoobona musinsimi? Ee alimwi ndimwaambila kuti mupati kwiinda musinsimi. 10 Ooyu ngonguwe uulembedwe mumajwi aakuti: ‘Amubone! Mebo lwangu ndatuma mutumwa wangu kumbele lyako, ooyo uuyoobamba nzila yako!’ 11 Masimpe ndimwaambila kuti: Akati kabaabo bakazyalwa kubakaintu, takunabwenwe mupati kwiinda Johane Mubbapatizi, pele muntu muniini mu Bwami bwakujulu mupati kwiinda nguwe. 12 Pele kuzwa kumazuba aa Johane Mubbapatizi kusikila sunu, Bwami bwakujulu nimbaakani bantu njobayanda kusika, eelyo aabo bankutwe balabujana. 13 Nkaambo Basinsimi boonse a Mulawo bakasinsima kusikila kuciindi ca Johane, 14 alimwi kuti kamuyanda kuzumina majwi aaya: Walo mwini ngo ‘Elija iweelede kuboola.’ 15 Ooyo uujisi matwi aamvwe. 16 “Ino izyalani eeli inga ndalikozyanisya ani? Lili mbuli bana baniini bakkede mumisika iboompolola kuli mbobasobana limwi 17 kuti: ‘Twakamusibila muntolilo pele tiimwakazyana; twakoomoka pele tiimwakalyuuma acamba kutondezya kuusa.’ 18 Mbubonya buyo, Johane wakaboola katalyi nikuba kunywa, pele bantu baamba kuti, ‘Uli adaimona.’ 19 Mwana wamuntu wakaboola kalya akunywa, nokuba boobo bantu baamba kuti ‘Amubone! Imuntu sindya alimwi uuyandisya kunywa waini, mweenzinyina wabasimutelo abasizibi.’ Nokuba boobo, busongo bulabonwa kuti buliluleme kwiinda mumilimo yambubo.” 20 Mpoonya wakatalika kukalalila minzi mwaakacitila bunji bwamilimo yakwe mipati, nkaambo tiiyakeempwa: 21 “Maawe kulinduwe Kolazini! Maawe kulinduwe Betesaida! Nkaambo ikuti milimo mipati yakacitika mulinduwe noyakacitika mu Tulo a Sidoni, nobakeempwa kale-kale kwiinda mukusama masaka akulilambika twe. 22 Aboobo ndimwaambila kuti: Mu Buzuba bwa Lubeta, cisubulo canu cinooli cipati kwiinda ca Tulo a Sidoni. 23 Ayebo Kapenauma, sena uyoosumpulwa kujulu? Uyooboola ansi mu Cikkalilo Cabafwu* nkaambo ikuti milimo mipati yakacitika mulinduwe noyakacitika mu Sodoma, munzi ooyu nouciliko asunu. 24 Aboobo ndimwaambila kuti: Mu Buzuba bwa Lubeta, cisubulo canu cinooli cipati kwiinda ca Sodoma.” 25 Mpoonya Jesu wakati: “Ndakutembaula caantangalala Taata, O Mwami wakujulu aanyika, nkaambo wazisisa zyintu eezyi kubasongo abacenjede, pele waziyubunwida bana basyoonto. 26 Inzya Taata, nkaambo oobu mbookayanda. 27 Taata wandipa zyintu zyoonse alimwi kunyina uumuzyi kabotu Mwana ccita Taata alikke; alimwi kunyina uumuzyi kabotu Taata ccita Mwana alikke, alimwi ayooyo Mwana ngwaayanda kuyubunwida. 28 Amuboole kulindime nyoonse nomukatede akulemenwa, eelyo ndilamukatalusya. 29 Amulikulike joko lyangu, akwiiya kulindime, nkaambo ndimubombe moyo, alimwi ndilalicesya, eelyo mulakatalusyigwa. 30 Nkaambo joko lyangu talikatazyi kunyamuna, alimwi mukuli wangu muuba.”


Milimo 22 | Bbaibbele Lili a Intaneti | Bbaibbele lya Busanduluzi Bwanyika Mpya\n22 “Nobaalumi, bakwesu anomatata, amuswiilile ndimupandulwide zyakulikwabilila kwangu.” 2 (Lino nobakamvwa kuti wakali kubakananina mumwaambo wa Chihebulayo, bakaumunisya, eelyo wakati:) 3 “Ndili mu Juda, iwakazyalilwa ku Taso mucooko ca Kilikiya, pele ndakali sicikolo wa Gamaliyeli mumunzi ooyu, eelyo ndakayiisyigwa kuutobelesya Mulawo wabasikale, alimwi ndakali musungu kuli Leza mbubonya mbuli ndinywe nyoonse sunu. 4 Ndakabapenzya ibatobela Nzila eeyi mane akubajaya. Ndakali kwaanga baalumi abamakaintu akubatola kuntolongo, 5 mbubonya mupaizi mupati ankamu yabapati boonse mbobazyi kuti ndaamba masimpe. Alimwi kuzwa kuli mbabo ndakabweza magwalo aakutola kuba Judama ku Damasiko, alimwi ndakali munzila kanduunka kuyooanga ba Nzila eeyi ibakali kooko akubaleta ku Jelusalemu kabaangidwe kuti basubulwe. 6 “Pele nindakali kuyabweenda akusika kufwaafwi a Damasiko, ciindi kacili afwaafwi kusika acilungulungu, ndilyonya eelyo kuzwa kujulu kwakamweka mumuni mupati abusena boonse mpondakabede, 7 eelyo ndakawida ansi alimwi ndakamvwa jwi lindaambila kuti, ‘Saulo, Saulo, ino undipenzyezya nzi?’ 8 Ndakaingula kuti, ‘Ino nduwe ni, Mwami?’ Eelyo wakati kulindime, ‘Ndime Jesu muna Nazaleta, ooyo ngopenzya.’ 9 Lino baalumi mbotwakali limwi mubwini bakaubona mumuni, pele tiibakamvwa ncolyakali kwaamba jwi lyayooyo wakali kukanana kulindime. 10 Mpoonya ndakati, ‘Ino ncinzi ncondeelede kucita Mwami?’ Lino Mwami wakati kulindime, ‘Nyamuka, koya ku Damasiko, eelyo ooko uyooambilwa zyintu zyoonse eezyo zyasalwa kuti ucite.’ 11 Pele mbwaanga tiindakali kukonzya kubona cintu cili coonse akaambo kakumweka kwamumuni ooyo, ndakaakusika ku Damasiko kandijatilidwe kujanza abaabo mbotwakali limwi. 12 “Lino Hananiya, imwaalumi umwi mukombi kweelana a Mulawo, alimwi iwakali kulumbaizyigwa aba Juda boonse bakali kukkala ooko, 13 wakaboola kulindime. Wakaima munsi lyangu akundaambila kuti, ‘Saulo mukwesu, kotalika kulanga alimwi!’ Aciindi nciconya eeco ndakatalika kulanga, eelyo ndakamubona. 14 Mpoonya wakati, ‘Leza wabamatata wakusala kuti uzyibe makanze aakwe akubona Ooyo uululeme akumvwa jwi lyakumulomo wakwe, 15 nkaambo weelede kuba kamboni wakwe kubantu boonse kujatikizya zyintu nzyowabona akumvwa. 16 Aboobo ino ucilindila nzi? Nyamuka, ubbapatizyigwe akusanzyigwa zibi zyako kwiinda mukwiita zyina lyakwe.’ 17 “Pele nindakapiluka ku Jelusalemu alimwi nindakali kupaila mutempele, ndakabona cilengaano 18 alimwi ndakamubona Mwami kandaambila kuti, ‘Kofwambaana, uzwe ndilyonya lino mu Jelusalemu, nkaambo tabakoobuzumina bumboni bwako kujatikizya ndime.’ 19 Mpoonya ndakati, ‘O Mwami, balo beni balizyi kabotu kuti ndakali kwaanga akukwibbaula baabo basyoma nduwe mucikombelo cimwi acimwi; 20 alimwi bulowa bwa Sitefano kamboni wako nobwakali kutilwa, mebo ndakaliimvwi munsi kandizuminizya akulindilila zisani zyaatala zyabaabo ibakali kumujaya.’ 21 Pele wakati kulindime, ‘Koya buyo, nkaambo ndilakutuma kumasi aali kulamfwu kapati.’” 22 Lino bakali kumuswiilila kusikila naakaamba majwi aaya. Mpoonya bakapozomoka balaamba: “Amumulobye muntu uuli boobu anyika, nkaambo teelede kuti kapona pe!” 23 Akaambo kakuti bakali kupozomoka, ikusowaila zisani zyabo zyaatala alimwi akumwaya mavwu mujulu, 24 mweendelezi wabasikalumamba wakalailila kuti atolwe kunkambe yabasikalumamba alimwi wakati weelede kubuzyigwa kwiinda mukumukwibbaula ikutegwa azyibe kaambo keni bantu ncobakali kuyobeka boobu kujatikizya nguwe. 25 Pele nobakamwaangilila kuti batalike kumukwibbaula, Paulo wakaambila silutwe wabasikalumamba iwakaimvwi waawo kuti: “Sena cilizumizyidwe kuti nywebo nobaalumi mukwibbaule muntu muna Loma alimwi uutakwe mulandu?” 26 Lino silutwe wabasikalumamba ooyu naakamvwa boobo, wakaunka kumweendelezi wabasikalumamba akuyoomwaambila kuti: “Ncinzi ncoyanda kucita? Imwaalumi ooyu muna Loma.” 27 Aboobo mweendelezi wabasikalumamba wakaunka kulinguwe akwaamba kuti: “Kondaambila, sena uli muna Loma?” Wakati: “Inzya.” 28 Imweendelezi wabasikalumamba wakati: “Ibusicisi bwakuba muna Loma ndakabuula amali manji kapati.” Paulo wakati: “Pele mebo mbwakuzyalwa abwalo buya busicisi oobu.” 29 Aboobo ndilyonya eelyo, ibaalumi bakali kuyanda kumusubula ikutegwa aambe bakamusosoloka; alimwi mweendelezi wabasikalumamba wakayoowa naakazyiba kuti wakali muna Loma akuti wakamwaanga nketani. 30 Aboobo buzuba bwakatobela, mbwaanga wakali kuyandisya kuzyiba kaambo keni ncaakali kupegwa mulandu aba Juda, wakamwaangununa akulailila basilutwe babapaizi a Nkuta Mpati Yaba Juda yoonse kuti babungane. Mpoonya wakaleta Paulo akumwiimika akati kabo.


Daniele 7 | Bbaibbele lili a Intaneti | Bbaibbele lya Busanduluzi Bwanyika Mpya\nCilengaano cabanyama bone (1-8)\nKumena kwakeja kasyoonto kalisumpula (8)\nSinsiku ankuta yakwe (9-14)\nMwanaamuntu wabikkwa kuba mwami (13, 14)\nDaniele wazyibisyigwa bupanduluzi (15-28)\nBanyama bone baiminina bami bone (17)\nBasalali bayoopegwa bwami (18)\nMeja aali kkumi, naa bami bayoobuka (24)\n7 Mumwaka wakusaanguna wa Mwami Belisazara+ wa Babuloni, Daniele wakalota ciloto akubona zilengaano zyamumutwe wakwe naakalede abulo bwakwe.+ Mpoonya wakalemba ciloto eeco;+ wakaalemba makani oonse mbwaabede. 2 Daniele wakaamba kuti: “Ndakali kulangilila muzilengaano zyangu imasiku, eelyo ndakabona myuuwo yone yakujulu kaikopanya lwizi lupati.+ 3 Mpoonya banyama bapati bone+ bakazwa mulwizi, munyama umwi aumwi wakaliindene abeenzinyina. 4 “Wakusaanguna wakali mbuli syuumbwa,+ alimwi wakajisi mababa aasikwaze.+ Ndakalangilila kusikila limwi mababa aakwe akamonsolwa, mpoonya wakanyamunwa mujulu kuzwa anyika akwiimikwa amaulu aakwe obilo mbubonya mbuli muntu, alimwi wakapegwa moyo wamuntu. 5 “Amubone! Kwakalibonya munyama aumbi, wabili iwakali mbuli munyama uutegwa bbeya.+ Kulubazu lumwi wakalinyamukide, kumane kumulomo wakalumide tubambo totatwe mumeno aakwe; lino wakaambilwa kuti, ‘Nyamuka, kolya nyama nji.’+ 6 “Kuzwa waawo ndakazumanana kulangilila, eelyo ndakabona munyama umbi, uuli mbuli siluwe,+ pele andelo yakwe wakajisi mababa one mbuli aamuyuni. Munyama ooyo wakajisi mitwe yone,+ alimwi wakapegwa nguzu zyakweendelezya. 7 “Mpoonya kuzwa waawo ndakazumanana kulangilila muzilengaano zyamasiku, eelyo ndakabona munyama wane, uuyoosya, uutilimuna, alimwi uujisi nguzu zitaambiki, alimwi wakajisi meno mapati aabutale. Wakali kulya akupwayaula, mpoonya izyakasyaala wakazilyatauka amaulu aakwe.+ Wakaliindene abanyama boonse bambi aabaya ibakusaanguna kulinguwe, alimwi wakajisi meja aali kkumi. 8 Nondakacili kulanga-langa meja, ndakabona keja kamwi kaniini,+ ikakamena akati kangawo, mpoonya meja otatwe akati kameja aakusaanguna akakukkulwa kumbele lyankako. Eelyo keja aaka kakajisi meso aali mbuli aamuntu, alimwi akalomo kaambaula cakulisumpula.+ 9 “Ndakazumanana kulangilila kusikila limwi zyuuno zyabwami zyakabikkwa mubusena bwanzizyo, eelyo Sinsiku+ wakakkala.+ Cisani cakwe cakali kutuba buu mbuli caanda,+ aalo masusu aakumutwe wakwe akali mbuli boya bwambelele butakwe tombe. Cuuno cakwe cabwami cakali mabangabanga aamulilo; imavwili aancico akali mulilo uuvwilima.+ 10 Kalonga kamulilo kakali kukunka kuzwa kumbele lyakwe.+ Kwakali cuulu cazyuulu zyabaabo bakali kukutauka kumbele lyakwe, abali zyuulu zili kkumi iziyungizyidwe ziindi zili zyuulu zili kkumi ibakaimvwi kumbele lyakwe.+ Lino Nkuta+ yakakkala, alimwi mabbuku akajalulwa. 11 “Ndakazumanana kulangilila aciindi eeco akaambo kamajwi aakulisumpula ngokakali kwaamba keja;+ ndakazumanana kulangilila kusikila limwi munyama wakajaigwa awalo mutunta wakwe wakanyonyoonwa akuwaalwa mumulilo kuti upye. 12 Pele banyama bambi boonse,+ bakanyangwa bweendelezi bwabo, alimwi bakazumizyigwa kuti kabacipona kwaciindi cili mbocibede amazuba aali mbwaabede. 13 “Ndakazumanana kulangilila muzilengaano zyamasiku, eelyo ndakabona umwi uuli mbuli mwanaamuntu+ kaboola amakumbi aakujulu; wakazumizyigwa kusika kuli Sinsiku,+ alimwi bakamuleta afwaafwi kumbele lyakwe. 14 Mpoonya wakapegwa bweendelezi,+ bulemu,+ alimwi abwami, kuti bantu boonse, zisi zyoonse alimwi abantu bamyaambo yoonse bamubelekele.+ Bweendelezi bwakwe mbweendelezi bwalyoonse alyoonse oobo ibutakamani, abwalo bwami bwakwe mbwami butakanyonyoonwi.+ 15 “Lino mebo nde Daniele, ndakakatazyigwa kapati mumoyo, nkaambo zilengaano zyamumutwe wangu zyakandiyoosya.+ 16 Ndakaswena afwaafwi kuli umwi wabaabo bakaimvwi ooko kuti ndimubuzye cini ncaamba makani aaya. Aboobo wakandivwiila akundipandulwida ncozyaamba zintu eezyi. 17 “‘Banyama aaba bapati, ibali bone,+ mbami bone ibayoobuka munyika.+ 18 Pele basalali ba Mupati Kwiinda+ bayoopegwa bwami,+ eelyo bwami oobo bunooli bwabo lyoonse alyoonse,+ mane kukabe kutamani.’ 19 “Mpoonya ndakayanda kuzyiba zinji kujatikizya munyama wane, ooyo iwakaindene abambi boonse; iwakali kuyoosya citaambiki, wakajisi meno aabutale amala aamukuba, alimwi wakali kulya, kupwayaula akulyatauka amaulu aakwe zintu eezyo zyakasyeede;+ 20 akujatikizya meja aali kkumi+ aakali amutwe wakwe, alimwi akeja kamwi ikakamena, mpoonya otatwe akawa kumbele lyankako,+ inzya keja aako ikakajisi meso alimwi akalomo kaambaula cakulisumpula alimwi ikakalibonya kukomena kwiinda meenzinyina. 21 “Ndakazumanana kulangilila ciindi keja aako nikakalwana basalali akubazunda,+ 22 kusikila limwi Sinsiku+ wakaboola eelyo basalali ba Mupati Kwiinda+ bakabetekelwa kabotu, acalo ciindi cibikkidwe cakasika cakuti basalali babweze bwami.+ 23 “Mboobu mbwaakaamba: ‘Kujatikizya munyama wane, kuli bwami bwane ibuyooba anyika. Buyakwiindana amami aambi oonse, buyoolya nyika yoonse akwiilyatauka alimwi akwiipwayaula.+ 24 Mpoonya ikujatikizya meja aali kkumi, kuyoobuka bami bali kkumi mubwami oobo; pele alimwi kuyoobuka mwami aumbi musyule lyabo, eelyo walo unakwiindene abami bakusaanguna, alimwi uyoozunda bami botatwe.+ 25 Uyakwaamba majwi mabi ku Mupatikampatila,+ alimwi uyoozumanana kupenzya basalali ba Mupati Kwiinda. Uyooyeeya kucinca ziindi amulawo, eelyo bayoopegwa mumaanza aakwe kwaciindi comwe, ziindi zyobilo alimwi acisela caciindi.+ 26 Pele Nkuta yakakkala, eelyo bakamunyanga bweendelezi bwakwe, kutegwa bamujaye akumunyonyoona cakumaninina.+ 27 “‘Mpoonya bwami abweendelezi alimwi abulemu bwamami aali ansi aajulu lyoonse bwakapegwa kubantu, nkokuti ibasalali ba Mupati Kwiinda.+ Bwami bwabo mbwami butamani,+ alimwi bweendelezi buli boonse buyoobabelekela akubamvwida.’ 28 “Aawa mpaamanina makani. Lino mebo nde Daniele, mizeezo yangu yakandiyoosya kapati, cakuti busyu bwangu bwakacinca; pele alo makani ndakaayobola mumoyo wangu.”


Tandiciyandi Cikolo | Bakubusi\nAMUBALE MU Abkhaz Afrikaans Albanian American Sign Language Amharic Arabic Armenian Azerbaijani Azerbaijani (Cyrillic) Bashkir Bulgarian Cebuano Chichewa Chinese (Traditional) Chinese Mandarin (Simplified) Chitonga Chitumbuka Cibemba Croatian Czech Danish Dutch Efik English Estonian Ewe Fijian Finnish French Georgian German Greek Haitian Creole Hausa Hebrew Hiligaynon Hindi Hungarian Iban Igbo Iloko Indonesian Isoko Italian Japanese Kikongo Kinyarwanda Kirundi Korean Latvian Lingala Lithuanian Macedonian Malagasy Malay Malayalam Maltese Moore Myanmar Norwegian Ossetian Papiamento (Curaçao) Polish Portuguese Romanian Russian Sepedi Serbian (Cyrillic) Serbian (Roman) Sesotho (Lesotho) Setswana Shona Sinhala Slovak Slovenian Spanish Swahili Swedish Tagalog Tamil Tatar Telugu Thai Tiv Tsonga Turkish Turkmen Twi Ukrainian Umbundu Vietnamese Xhosa Yoruba Zulu\nIno Inga Ndacita Buti Kuti Kanditaciyandi Cikolo?\nNzyeezyi nzyomweelede kucita\nKamululanga munzila yeelede lwiiyo. Amusole kubona mbomuyoogwasyigwa kumbele. Tazili zyoonse nzyomwiiya ziyooboneka kuti zilayandika aciindi eecino. Nokuba boobo, ikwiiya ziiyo ziindene-indene ciyoomugwasya kumvwisya zicitika munyika. Ciyoomugwasya kuba “ zyintu zyoonse kubantu bamisyobo yoonse, ” kumugwasya kubandika abantu baindene-indene. (1 Bakolinto 9:22) Ciinda kugwasya, muyooba basongo—cintu ciyoomugwasya mubuumi bwanu boonse.\nKwiiya cikolo inga kwakozyanisyigwa akugonka zisamu mucisaka kutegwa mujane nzila yakwiinda—pele zyoonse zilakonzyeka kuti mwabelesya zibelesyo zyeelede\nKamubalanga munzila yeelede bayi banu. Kuti kamuyeeya kuti bayi banu tabanoneezyi, kamubikkila buyo maano kuli nzyobayiisya, ikutali kumuntu. Kamuyeeyede kuti bayi banu ambweni bakayiisya zyintu eezyo kubasicikolo bamwi ziindi zinji. Aboobo, cilakonzya kubayumina kusangalizya mbuli mbobakali kucita nibakatalika kuyiisya ciiyo eeco.\nNcomukonzya kucita: Amulembe twaambo, kamubuzya cabulemu, alimwi akucikkomanina ciiyo. Kusangalizya kulayambukila.\nKuzilanga munzila yeelede zyintu nzyomukonzya kucita. Cikolo cilakonzya kuyubununa zyintu nzyomukonzya kucita anzyomutakonzyi. Paulo wakalembela Timoteyo kuti: “ Ucivwilimye mbuli mulilo cipego ca Leza cili mulinduwe. ” (2 Timoteyo 1:6) Kulibonya kuti Timoteyo wakapedwe cipego camuuya uusalala. Pele “cipego” cakwe cakeelede kubelesyegwa kutegwa citanyonyooki. Masimpe kuti zyintu nzyomukonzya kucita kucikolo tacili cipego cizwa kuli Leza cacigaminina. Nokuba boobo, zipego nzyomujisi zililibedelede. Cikolo cilakonzya kumugwasya kucita zyintu nzyomutazyi kuti mulakonzya kuzicita.


2 Timoteyo 4 | Bbaibbele Lili a Intaneti | Bbaibbele lya Busanduluzi Bwanyika Mpya\n4 Ndakulailila canguzu kumbele lya Leza a Kilisito Jesu, ooyo uuyoobeteka baumi abafwu kwiinda mukuyubunuka kwakwe amu Bwami bwakwe, 2 kuti kokambauka makani, koajatisya lyoonse muciindi cili kabotu amuciindi camapenzi, kosinsa, kokalalila, alimwi kokulwaizya cakukkazyika moyo kapati aluzyibo mukuyiisya. 3 Nkaambo ciindi ciyoosika nobayooleka kutobela njiisyo mbotu, pele akaambo kakutobela zisusi zyabo beni, bayooliyobolweda bamayi ibakubatekunya kumatwi.* 4 Bayooleka kuswiilila kasimpe akutalika kubikkila maano kutwaano twakubeja. 5 Pele yebo, kobateme muzyintu zyoonse, koliyumya mumapenzi, kocita mulimo wamukambausi,* uuzuzikizye cakumaninina mulimo wako. 6 Nkaambo ndatalika kale kutilwa mbuli cituuzyo cinyugwa acipaililo, alimwi ciindi cakuti ndaangununwe caswena afwaafwi. 7 Ndalwana nkondo mbotu, ndabalika mukusiyana mane kumamanino, ndalubamba lusyomo. 8 Kuzwa lino ndibambilidwe musini wabululami, ooyo Mwami, mubetesi uululeme, ngwayoondipa kabuli bulumbu mubuzuba oobo, nokuba boobo takapi buyo ndime ndelikke pe, pele alimwi uyoopa abaabo boonse ibali kuyanda kuyubunuka kwakwe. 9 Soleka kusikila mpogolela kuboola kokuno nkondibede lino-lino. 10 Nkaambo Dema wandilekelezya akaambo kakuyandisya bweende bwazyintu oobu, alimwi wakaunka ku Tesalonika; Kilesiko wakaunka ku Galatiya, alimwi Tito wakaunka ku Dalimatiya. 11 Luka alikke nguuli andime. Waboola umuletelezye a Maako, nkaambo ulandigwasya mumulimo. 12 Pele Tukiko ndakamutuma ku Efeso. 13 Waboola, uletelezye ajansi lyampeyo ndindakasiya ku Tulowa kuli Kapo, uletelezye amabbuku aakuvwunga, ikapati aalya aazisalu. 14 Alekizanda mufwuzi wamukuba wakandicitila zyintu zibyaabi zinji. Jehova uyoomupilusizya kweelana amicito yakwe. 15 Ayebo weelede kumucenjelela, nkaambo wakaukazya canguzu kapati mulumbe wesu. 16 Nindakali kulikwabilila mumulawo ciindi cakusaanguna kunyina wakandiiminina pe, pele boonse bakandilekelezya—lino Leza atabapi mulandu pe. 17 Pele Mwami wakali andime lyoonse alimwi wakandipa nguzu, kutegwa kwiinda mulindime mulimo wakukambauka uzuzikizyigwe cakumaninina akuti bamasi boonse baumvwe; alimwi ndakavwunwa kumulomo wasyuumbwa. 18 Mwami wangu uyoondivwuna kumulimo mubi uuli woonse alimwi uyoondifwutula, akanditole mu Bwami bwakwe bwakujulu. Kulinguwe akube bulemu lyoonse mane kukabe kutamani. Ameni. 19 Undaanzyizye Pulisika a Akula alimwi abamuŋanda ya Onesifolo. 20 Elasito wakasyaala ku Kolinto, pele Tulofimo ndakamusiya kacisidwe ku Melito. 21 Soleka kusikila mpogolela kusika okuno mupeyo kautanatalika. Ebolo wakwaanzya, awalo Pude, Lino, Kulodiya alimwi abakwesu boonse bakwaanzya. 22 Mwami abe anduwe akaambo kamuuya ngotondezya. Luzyalo lwakwe alube andinywe.\n^ Naa, “ibabaambila nzyobayanda kumvwa.”\n^ Naa, “kozumanana kukambauka makani mabotu.”


Meso Aaba Jairo—Mbwaabagwasya Kukomba Akubelekela Leza | Makani Aakuluula\nNgazi Yamulindizi | March 2015\nAMUBALE MU Afrikaans Albanian Amharic Arabic Armenian Aymara Bicol Bulgarian Catalan Cebuano Chichewa Chinese (Traditional) Chinese Mandarin (Simplified) Chitonga Chitonga (Malawi) Chitumbuka Chokwe Cibemba Cinyanja Croatian Czech Danish Dutch Efik English Estonian Ewe Finnish French Ga Georgian German Greek Guarani Haitian Creole Hebrew Hiligaynon Hiri Motu Hungarian Igbo Iloko Indonesian Italian Japanese Kazakh Kikamba Kikaonde Kikuyu Kimbundu Kinyarwanda Kirghiz Kirundi Kongo Korean Kwangali Kwanyama Lingala Lithuanian Luganda Lunda Luo Luvale Macedonian Malagasy Maltese Maya Myanmar Ndebele Ndonga Nepali Ngabere Norwegian Nyaneka Nzema Ossetian Otetela Pangasinan Papiamento (Aruba) Papiamento (Curaçao) Polish Portuguese Quechua (Bolivia) Rarotongan Romanian Russian Sango Sepedi Serbian (Cyrillic) Serbian (Roman) Sesotho (Lesotho) Setswana Shona Silozi Sinhala Slovak Slovenian Spanish Sranantongo Swahili Swahili (Congo) Swedish Tagalog Tatar Thai Tigrinya Tok Pisin Totonac Tshiluba Tsonga Turkish Tuvaluan Twi Tzotzil Ukrainian Umbundu Venda Vietnamese Xhosa Yoruba Zapotec (Isthmus) Zulu\nMeso Aaba Jairo—Mbwaabagwasya Kubelekela Leza\nAkaluulwa amwanookwabo Samuel Ruiz-León Arroyo\nAmweezyeezye kuti mubili wanu woonse ulilebukide kunze buyo lyameso aanu. Oobo mbwabede mwanookwesu Jairo. Nokuba boobo, ulikkomene kupona buumi bulaampindu. Nonditanapandulula ikaambo ncakkomene mubuumi bwakwe, amuleke ndimulwiide kujatikizya buumi bwakwe.\nJairo wakazyalwa kajisi bulwazi bwakubongo (cerebral palsy) ibwiitwa kuti spastic quadriplegia. * Akaambo kabulwazi oobu, taakwe ncakonzya kulicitila. Bongo bwakwe tabukonzyi kubelekela antoomwe amilambi, aboobo zimwi ziindi ulabbubba cakuti tajatiki pe. Alimwi akaambo kakuti ulabbubba cakutayeeyela, inga cipa kuti alicise. Ikuti bantu balaafwaafwi tiibacenjela, abalo balakonzya kulicisa. Pele cuusisya ncakuti, kanji-kanji maanza aakwe alimwi amaulu ayandika kwaangililwa kukacinga kakwe kutegwa kutabi ntenda zili boobo.\nKUPONA BUUMI BUKATAZYA KAPATI KUZWA KUBWANA\nMbwaakali buyaabukomena Jairo, bulwazi bwakwe bwakali kuyaabwiindila kucisa. Naakali amyezi yotatwe yakuzyalwa, wakatalika kusuntuka. Kanji-kanji bamaama bakali kumujatisya akubalikila kucibbadela kabayeeya kuti wafwa.\nAkaambo kakuti bakali kumujatisya, mukuya kwaciindi mafwuwa aa Jairo akoongomana. Naakali amyaka iili 16, wakagwejuka kasolo calo cakapa kuti ayandike kwaandulwa mucibelo, mucibuno alimwi amukasolo. Ndiciyeeyede Jairo mbwaakali kulila lyoonse masiku akaambo kakucisa kwazilonda.\nKulemana kwa Jairo kupa kuti kacitilwa buya zintu zyoonse, mbuli kulisyigwa, kusamikwa alimwi akulazikwa. Bunji bwaziindi, bamaama abataata mbebacita milimo eeyi. Nokuba kuti Jairo uyandika kugwasyigwa lyoonse, bazyali besu balamuyeezya lyoonse kuti buumi bwakwe buyeeme aali Leza ikutali buyo abantu.\nNZILA YAKUBANDIKA YAJANIKA\nBazyali besu Mbaakamboni ba Jehova, aboobo kuzwa ciindi Jairo naakali muvwanda bakali kumubalila makani aamu Bbaibbele. Lyoonse bakalizyi kuti buumi buba ampindu kapati lilikke kuti umwi kajisi cilongwe a Leza. Nokuba kuti Jairo wakali kusuntuka cakwiinduluka-induluka, wakali kukonzya kuba abulangizi businizyide bwakumbele. Pele bazyali bangu bakali kudooneka naa Jairo ulakonzya kukateelela kasimpe kamu Bbaibbele.\nBuzuba bumwi, Jairo naakacili mwana, Bataata bakamwaambila kuti, “Kwaambaula kaka Jairo!” Mpoonya bakayungizya kwaamba kuti, “Ikuti kondiyanda ncobeni, ulaambaula!” Bataata nobakacili kumukombelezya kuti aambe noliba bbala lyomwe buyo, misozi yakeenda kumeso aa Jairo. Nokuba kuti wakasoleka kuti aambe mbwaakali kulimvwa, wakali kwiile kubbabbausya kwaamba. Bataata bakausa kapati akaambo kakuti bakapa kuti Jairo alile. Pele eeco cakatondezya buyo kuti Jairo wakacimvwa Bataata ncobakaamba. Penzi lyakali lyakuti tanaakali kukonzya kwaambaula.\nKakutanainda ciindi cilamfwu, bazyali besu bakazyiba kuti Jairo wakali kweenzya meso aakwe cakufwambaana kutondezya kuti kuli ncayanda. Cakali kumucima kapati Jairo akaambo kakwaalilwa kwaamba mbwalimvwa. Pele bazyali bangu nobakazyiba mbwaakali kwaacita meso kutondezya kuti kuli ncayanda, mpoonya akumupa ncico, Jairo wakali kuboneka kubusyu kuti wabotelwa. Kulinguwe kucita boobo yakali nzila yakwaamba kuti ndalumba.\nSyaazibwene umwi mumakani aajatikizya kubandika wakapa muzeezo wakuti, kutegwa kube kubandika kubotu, tweelede kwiimika maanza oonse obilo mujulu ciindi notuyanda kuti aingule mubuzyo uuyanda bwiinguzi bwakuti iiyi naa peepe. Kwiimika janza lyalulyo caamba kuti iiyi, janza lyalumwensi caamba kuti peepe. Aboobo, wakali kukonzya kutondezya ncayanda kwiinda mukugamika meso aakwe kujanza lyeelede.\nZINTU ZIBOTU IZYACITIKA MUBUUMI BWA JAIRO\nBakamboni ba Jehova balacita miswaangano mipati ziindi zyotatwe amwaka, ooko makani aamu Bbaibbele nkwaapegwa kubantu banji kapati. Jairo wakali kubotelwa lyoonse ciindi makani aalubbapatizyo naakali kupegwa kuli basikubbapatizyigwa. Bumwi buzuba Jairo naakali amyaka yakuzyalwa iili 16, bataata bakamubuzya kuti: “Jairo, sena ulayanda kubbapatizyigwa?” Cakutawayawaya wakalanga janza lyalulyo lyaba Taata kutondezya kuti wakali kuyanda kubbapatizyigwa. Mpoonya bataata bakayungizya kwaamba kuti, “Sena wakamusyomezya Leza mumupailo kuti uyanda kumubelekela buumi bwako boonse?” Alimwi Jairo wakainduluka kulangisisya janza lyalulyo lyaba Taata. Aboobo cakalisalede kuti Jairo wakalilyaabide kale kuli Jehova.\nNobakamana kwiiya Bbaibbele ziindi zili mbozibede, cakalibonya kuti Jairo wakalumvwisya ncolwaamba lubbapatizyo lwa Bunakristo. Aboobo, mu 2004 wakaingula mubuzyo uuyandika ngwaakabuzyigwa wakuti, “Sena walyaaba kuli Leza kuti ucite kuyanda kwakwe?” Jairo wakawiingula mubuzyo ooyu kwiinda mukulanga mujulu. Oobu mbobubambe bwakwe ibwakabikkidwe bwakwiingula kuti iiyi. Aboobo, kali amyaka iili 17 wakabbapatizyigwa akuba umwi wa Bakamboni ba Jehova.\nMESO AMUGWASYA KUBIKKILA MAANO KUZINTU ZYA LEZA\nMu 2011, kwakajanika nzila mpya yakagwasya Jairo kubandika—ooyu muncini wakkompyuta iweendelezyegwa ameso. Ikuti meso waalanzya asikkilini yakkompyuta, yalo ilazyiba eelyo ilatondezya tudomwi asikkilini. Naa wakalanga kadomwi nkayanda naa kulaba alinkako, cili mbuli kutyanka kanwe aakkompyuta. Kkompyuta eeyi iijisi tufwanikiso alimwi amabala aayendelana atufwanikiso ooto, yakabambwa kutegwa imugwasye Jairo kubandika. Ikuti naa wakalanga komwe akulaba alinkako, pulogilamu yamu kkompyuta ipa kuti mabala aayo aalembedwe aakafwanikiso amvwike kuba majwi.\nMbolwakali kuyaabuvwula luzyibo lwa Jairo kujatikizya Bbaibbele, alwalo luyandisisyo lwakuyanda kugwasya bantu kuzyiba Leza lwakavwula. Ciindi notwiiya Bbaibbele mumukwasyi nsondo ansondo, kanji-kanji inga ulandilanga alimwi akulanga akkompyuta yakwe cakwiinduluka-induluka. Eeyi nenzila njabelesya kundiyeezya kuti ndeelede kulemba twaambo ntwayoobelesya kupa bwiinguzi muzibeela zyakubuzya akwiingula lyamiswaangano yesu yambungano ya Bunakristo.\nTwanooli kumiswaangano, ulalanga-langa asikkilini cakukkazika moyo kutegwa alabe aawo aali kadomwi kajisi bwiinguzi bwakwe. Acita boobo, kkompyuta ilaasandula mabala aayo kuti abe majwi kutegwa bantu boonse baamvwe. Ciindi coonse apa bwiinguzi ulamweta-mweta kapati abalo basimbungano balakulwaizyigwa. Alex, umwi wabeenzinyina ba Jairo wakaamba kuti: “Lyoonse cilandikkomanisya kumvwa bwiinguzi bwa Jairo nokuli mubandi wamu Bbaibbele.”\nJairo ubelesya kkompyuta yakwe yeendelezyegwa ameso aakwe kutegwa ape bwiinguzi lyamiswaangano alimwi akukambaukila bamwi kujatikizya nzyasyoma\nKuyungizya waawo, Jairo ubelesya meso aakwe kwaambila bamwi kujatikizya nzyasyoma. Nzila imwi mbwacita oobo nkwiinda mukulanga cifwanikiso cili asikkilini icitondezya muunda uujisi banyama alimwi abantu bamisyobo yoonse ibali muluumuno. Ikuti wacita boobo, kkompyuta yakwe yaamba majwi aakuti, “Cisyomezyo ca Leza ncakuti nyika iyooba paradaiso oomo mutakabi limbi kuciswa alimwi alufwu, Ciyubunuzyo 21:4.” Ikuti naa muntu ngwabandika limwi watondezya luyandisisyo, Jairo ulalanga akulaba akadomwi akamwi ikapa kkompyuta yakwe kwaamba kuti, “Sena inga mwayanda kwiiya Bbaibbele andime?” Cigambya ncakuti basyaanene bakazumina ciiyo ca Bbaibbele. Eelo kaka cilakkomanisya kubona Jairo asyoonto-syoonto kayiisya basyaanene Bbaibbele kwiinda mukugwasyigwa a Kamboninyina! Makani aakkomanisya ngakuti, basyaanene bakabbapatizyigwa lyamuswaangano wacooko ku Madrid mu August 2014.\nKucikolo nkwaiya, bamayi balamulumbaizya Jairo akaambo kabusungu mbwajisi kubelekela Leza. Ba Rosario, umwi wabasyaazibwene mumakani aakwaambaula, cimwi ciindi bakaamba kuti: “Ikuti naa ndayanda kutalika kukomba, inga ndaba umwi wa Bakamboni ba Jehova. Ndabona lusyomo lwa Jairo mbolwamupa kuba ampindu mubuumi, nokuba kuti uli mubukkale bukatazya.”\nLyoonse Jairo ulakkomana kapati ikuti ndamubalila cisyomezyo camu Bbaibbele cakuti: “Mulema uyoosotauka mbuli insya, awalo mulaka wasyaataambi uyakoongolola cakukondwa.” (Isaya 35:6) Nokuba kuti zimwi ziindi ulatyompwa, bunji bwaziindi inga ulikkomene. Ulikkomene akaambo kakuti ulagwasyigwa a Leza alimwi abeenzinyina Banakristo. Lukkomano ndwajisi alimwi alusyomo lwakwe ncitondezyo cakuti kubelekela Leza kupa kuti buumi bube ampindu nokuba kuti bukkale bulakatazya.\n^ par. 5 Celebral palsy (CP) kanji-kanji ndibbala libelesyegwa kupandulula kunyonyooka kwabongo ikupa kwaalilwa kucita zintu. Bulwazi oobu alimwi bulakonzya kupa muntu kusuntuka, kutayanda kulya alimwi akutaambaula kabotu. Bulwazi bwa Spastic quadriplegia mbobwiinda kucisa akati kamisyobo yamalwazi aa Celebral palsy; bulakonzya kupa kuti maanza amaulu kaayuminina alimwi akupa nsingo kulebuka.\nNzyobaamba Balongwe Ba Jairo\nBa Rosa ibajisi myaka iili 63 baamba kuti: “Jairo muntu uukkomene kapati. Luyandisisyo lwakwe lwakubelekela Jehova lupa kuti abamwi bayande kucita oobo.”\nBa Antonio ibajisi myaka iili 32 balo baamba kuti: “Ndilakulwaizyigwa kapati lyoonse nondimubona Jairo kaamba zyalusyomo lwakwe.”\nBa Andrés ibajisi myaka iili 67 baamba boobu: “Kuboneka mbuli kuti njiisyo zyamu Bbaibbele zimwi ulazimvwisya kabotu Jairo kwiinda ndime.”\nKupona Buumi Buli Kabotu Luumuno alimwi alukkomano\nBbaibbele Ncolyaamba Kujatikizya Kupenga\nSena Leza ulabikkila maano notusunkwa akupenga?\nMAKANI AAYEEME AMUTWE UULI ACIVWUMBYO Ikaambo Ncotuyandika Kufwutulwa\nMAKANI AAYEEME AMUTWE UULI ACIVWUMBYO Lufwu lwa Jesu Alimwi Abubuke Bwakwe—Mbozikonzya Kumugwasya\nMAKANI AAYEEME AMUTWE UULI ACIVWUMBYO Nkuuli alimwi Ndilili—Lufwu lwa Jesu Noluyakwiibalukwa?\nBASIKUBALA BALABUZYA Sena Ncobeni Isita Ndipobwe Lyeelede Kusekelelwa a Banakristo?\nMAKANI AABUUMI Meso Aaba Jairo—Mbwaabagwasya Kubelekela Leza\nZipego Izyakali Kweelela Kupa Mwami\nMabala Amusale naa muyanda kukkopa zyakamwaigwa NGAZI YAMULINDIZI March 2015 | Jesu Ulafwutula—Kuzwa Kunzi?\nMarch 2015 | Jesu Ulafwutula—Kuzwa Kunzi?\nNGAZI YAMULINDIZI March 2015 | Jesu Ulafwutula—Kuzwa Kunzi?


Levitiko 15 IBBAIB63 - Lino Jehova wakaambila Musa - Bible Search\nLevitiko 14 Levitiko 16\nMilao yazintu zibbuka mumubili\n1Lino Jehova wakaambila Musa a-Aroni kuti, 2-Amwaambile bana ba-Israyeli kuti, Na muntu wasensa mumubili wakwe, lusenso lwakwe lulasofwaala. 3Lino ngooyu mulao wakusofwaala kwakusensa. Na mubili wakwe ulasensa, na mubili wakwe waangwa kuti utacisensi, ulisofweede. 4Kufumbwa bulo mpaona oyu sikusensa bulasofwaala. Kufumbwa cintu ncakala cilasofwaala. 5-Kufumbwa muntu uuguma bula uleelede kusanzya zyakusama zyakwe akusamba amubili akusofwaala mane kusikila kumabbililo aazuba. 6Ayooyo uukala acintu eco sikusensa ncaakakede uleelede kusanzya zyakusama zyakwe akusamba amubili akusofwaala mane kusikila kumabbililo aazuba. 7Alimwi kufumbwa muntu uuguma mubili wasikusensa uleelede kusanzya zyakusama zyakwe akusamba amubili akusofwaala mane kusikila kumabbililo aazuba. 8-Alimwi na oyo sikusensa waswida muntu uusalala mate, uleelede kusanzya zyakusama zyakwe akusamba amubiliakusofwaala mane kusikila kumabbililo aazuba, 9Alimwi cikalilo ncakala oyo sikusensa cilasofwaala. 10Amuntu uuguma cintu neciba cimwi ncaakakede ulasofwaala mane kusikila kumabbililo aazuba. Ayooyo uuyumuna zintu zili boobu uleelede kusanzya zyakusama zyakwe akusamba amubili akusofwaala mane kusikila kumabbililo aazuba. 11-Alimwi na sikusensa waguma muntu, na tana kusamba kumaanza aakwe, uleelede kusanzya zyakusama zyakwe akusamba amubili akusofwaala mane kusikila kumabbililo aazuba. 12-Cibiya cabulongo sikusensa ncaguma cileelede kupwayigwa, azyoonse zibiya zyazisamu zileelede kukumbwa mumaanzi.\n13-Lino na sikusensa wasalazigwa-kusensa kwakwe, abale mazuba aali musanu aabili aakusalazigwa kwakwe. Aliinwi uleelede kusanzya zyakusama zyakwe akusamba amubili mumaanzi aaenda, kuti asalale. 14-Lino mubuzuba bwamusanu aatatu abweze inziba zyobile nanka bana bobile bankwilimba, aboole kubusyu bwa-Jehova kumulyango watente lyambunganino, ape mupaizi. 15-Lino mupaizi azituule; imwi ibe cipaizyo cazibi, aimwi ibe cipaizyo cakutenta. Aboobo mupaizi ulamumanina milandu kubusyu bwa-Jehova nkaambo kasenselwa lyakwe.\n16-Na mwaalumi wasowa bwaalumi bwakwe, uleelede kusamba amubili woonse mumaanzi akusofwaala mane kusikila kumabbililo aazuba. 17Azyakusama zyoonse amatobo oonse, zyoonse zilokeledwe bwaalumi zifeelede kusanzigwa mumaanzi akusofwaala mane kusikila kumabbililo aazuba. 18-Alimwi na muntu woona amwanakazi, alimwi wasuba bwaalumi bwakwe, basambe boonse bobile mumaanzi akusofwaala mane kusikila kumabbililo aazuba.\n19-Amwanakazi, na waba kumwezi mbuli ciindi cakwe, ulasofwaala mazuba aali musanu aabili, nkabela kufumbwa muntu uumuguma ulasofwaala mane kusikila kumabbililo aazuba. 20Aoonse mpalala mukusofwaala kwakwe alasofwaala, aoonse mpakala alasofwaala. 21Kufumbwa muntu uuguma bulo bwakwe asanzye zyakusama zyakwe akusamba amubili akusofwaala mane kusikila kumabbililo. 22-Ayooyo uuguma cintu neciba comwe ncakede asanzye zyakusama zyakwe akusamba amubili akusofwaala mane kusikila kumabbililo. 23Nebuba bula neciba cintu cili buti reakala, aciguma ulaso-fwaala mane kusikila kumabbililo. 24-Alimwi na mwaalumi woona awe, abusofwi bwakwe bwaba alinguwe, ulasofwaala mazuba aali musanu aabili, nkabela bulo bwakwe, kufumbwa nkwaona, bulasofwaala.\n25-Na mwanakazi waba asenselwa mazuba manji, nkokuti kuciindi citali cakwe, nanka kutaleka kuzwa kuciindi cakwe, mazuba oonse aasenselwa lyakwe ulasofwaala, ulaba mbubonya mbuli kuciindi cakutondwa kwakwe. 26Kufumbwa abulo mpaona, mazuba oonse aasenselwa lyakwe, alaba mbubonya mbuli bula bwakutondwa kwakwe, azintu zyoonse nzyakala zilasofwaala mbubonya mbuli kusofwaala kwakutondwa kwakwe. 27Kufumbwa muntu uuguma zintu ezyo ulasofwaala; uleelede kusanzya zyakusama zyakwe akusamba amubili akusofwaala mane kusikila kumabbililo aazuba. 28Pele na wapona kusenselwa lyakwe, alibalile mazuba aali musanu aabili kuzwa kukusalazigwa kwakwe, elyo ulasalala. 29Lino mubuzuba bwamusanu aatatu abweze inziba zyobile na bana bobile bankwilimba, azilete kumupaizi kumulyango watente lyambunganino. 30-Mupaizi atuule imwi, ibe cipaizyo cazibi, aimwi ibe cipaizyo cakutenta, aboobo mupaizi ulamumanina milandu kubusyu bwa-Jehova nkaambo kabusofwi bwasenselwa lyakwe.\n31-Mbuboobu mbumweelede kupambukanya bana ba-Israyeli kubusofwi bwabo, kuti batafwi mubusofwi bwabo kukusofwaazya cikombelo cangu cili akati kabo.\n32Mbuubede mulao wayooyo uusensa, awayooyo uusuba bwaalum bwakwe akulisofwaazya mbubo, 33awamwanakazi uuciswa kuciindi cakwe, nkokuti wamuntu woonse, naba mwaalumi naba mwanakazi, uusensa, awamwaalumi uuona amwanakazi uusofweede.


Ulakonzya kujana zintu zyiingi zikonzya kukugwasya kuti ulwane penzi lyabuumba kuti waziyanduula alubo zimwi zilakonzya kukugwasya kwiinda zimwi. Chimwi chiindi zilakonzya kuba oobo nkaambo umwi awumwi ulila munzila iisiyene mbuuli mbukwaambwa muchiiyo chayinda. Zigwasya umwi zilakonzya kutamugwasya umwi.\nNikuba boobo, kuli malayilile aalikugwasya bantu biingi mazubaano. Malayilile aaya akaambwa abasyaabusongo biingi mumakani aakufwidwa aleendelana amalayilile aasyomeka aajanika mubbuku lyachiindi lyabusongo, Bbayibbele.\n1: ZUMINA KUGWASIGWA ABAMUMPULI ABEENZINYOKWE\nBamwi basyaabusongo bakaamba kuti kuzumina kugwasigwa abamwi kulagwasya chiindi nuli mubuumba. Pesi chimwi chiindi kulakonzeka kuti uyanda kuba awulikke. Chimwi chiindi ulakonzya kunyemena bantu balikukugwasya. Eezi zilachitika.\nUtabonaanga toyelede kukkala abamwi alubo toyelede kubatantamuka chakumaninina. Chimwi chiindi, uzooyanda kuti bakugwasye. Babuzye nzuyanda anzutayandi munzila yalubomba.\nBaachiindi chakukkala aabamwi achakuba awulikke, kweendelana azyiimo.\nNZILYAAMBA BBAYIBBELE: “Bantu bobile, mbabotu kwiinda omwe . . . Na umwi wawa, mweenzinyina ulamubusya.”—Mukambausi 4:9, 10.\n2: Langa-langa Chakulya Nchulya Alubo Ekisesayiza\nKulya chakulya chiyaka mubili kuyookugwasya kuti ulwane penzi lyabuumba. Yezya kulya michelo, zisyu azyakulya zitakwe mafuta miingi.\nNywa maanzi miingi azimwi zinywigwa zigwasya mumubili.\nKuti kumoyo kakusiya, yezya kulya chakulya chiche, kwaziindi zyiingi. Ulakonzya kukumbila dokotela kuti akubuzye chimwi chakulya chiyaka mubili nchukonzya kulya. *\nKweendesya akumwi ku-ekisesayiza, kulakonzya kupa kuti utakataazikani loko mumizeezo. Ku-ekisesayiza kulakonzya kupa kuti ulyiibe akuti utayeeyesesyi loko atala akufwidwa.\nNZILYAAMBA BBAYIBBELE: “Taakwe muntu uusula mubili wakwe mwini, pe, ulausanina akuubamba kuti ubote.”—BaEfeso 5:29.\n3: JANA CHIINDI CHIINGI CHAKOONA\nKoona kulayandikana pesi kuyandikana loko kuli baabo bali mubuumba nkaambo ngabakataazikene zyiindilide.\nChenjelela zintu zili a-caffeine naakuti bukande bwiingi nkaambo zilakonzya kupa kuti ube achilabila.\nNZILYAAMBA BBAYIBBELE: “Inkankamanza yomwe iili aluumuno nimbotu kwiinda maanza obile aazwide milimo iikataazya iitakutyi moyo.”—Mukambausi 4:6.\n4: CHITA KWEENDELANA AZYIIMO ZYAKO\nWeelede kuziba kuti bantu balila munzila zisiyene. Nkinkaako, weelede kuziba mbulimvwa nuli mubuumba.\nBamwi bakabona kuti kutondeezya mbubalimvwa nibali mubuumba kulagwasya pesi bamwi tabayandi kulitondeezya. Basyaabusongo bali amaboneno aasiyene aatondeezya kuti kulagwasya na kutondeezya mbalimvwa muntu naafwidwa. Kuti kuyanda kubuzya umwi mbulimvwa pesi kuyoowa, ulakonzya kusaanguna kwaamba zintu ziniini zili atala ambulimvwa kumuntu ngusyoma.\nBamwi bakabona kuti kulila kubagwasya kuti batakataazikani loko pesi bamwi balakonzya kulwana apenzi lyabuumba nikuba kabatalilisyi.\nNZILYAAMBA BBAYIBBELE: “Moyo ulizi macise aawo.”—Tusimpi 14:10.\n5: TANTAMUKA ZIYANZA ZIBI\nChiindi bamwi nibafwidwa, bayeeya kuti balakonzya kumaninsya kukataazikana nkubalaako kwiinda mukunywa bukande naakuti kubelesya ma-drugs. Kubelesya nzila eeyi nkulijaya. Kulakonzya kupa kuti muntu alyiibe kwachiindi chifwiifwi pesi mukuya kwachiindi kumunjizya mumapenzi mapati. Yezya kubelesya nzila zitakweeteli mapenzi kuti umaninsye kukataazikana.\nNZILYAAMBA BBAYIBBELE: ‘Atulisonzole kubusofwaazi boonse.’—2 BaKorinto 7:1.\n6: CHIBELESYE KABOTU CHIINDI CHAKO\nBamwi bakabona kuti kulagwasya kulibikkila ziindi zyakulila (chiindi nukataazikene achiindi nulikulwana akukataazikana) kwiinda mukubeleka imwi milimu kwachiindi chifwiifwi (milimu iipa kuti batayeeyesesyi penzi ndibalaalyo).\nUlakonzya kuumbulizigwa kwiinda mukusimya bweenzinyokwe, kwiiya kuchita chintu chipya akuba achiindi chakulikondelezya.\nMukuya kwachiindi kukataazikana kunooyabucheya. Mazuba ngutanookataazikane anooyabucheya alubo eezi ziyoopa kuti moyo wako ubatame.\nNZILYAAMBA BBAYIBBELE: “Zintu zyoonse zilijisi ciindi cazyo, . . . ciindi cakulila aciindi cakuseka, ciindi cakoomoka aciindi cakuzyana.”—Mukambausi 3:1, 4.\n7: CHITA ZINTU NZWAAKALI KUCHITA\nKuti wabona kuti wasima, chita zintu nzwaakali kuchita.\nKuti wakonzya kuchita zintu nzwaakali kuchita chiindi ziswaanizya chiindi nchwaakali koona, milimu azimwi, zitondeezya kuti waba kabotu.\nKuchita zintu zikugwasya kuti ukkale kuli amaboneno aali kabotu, kuyookugwasya kuti ulyiibe.\nNZILYAAMBA BBAYIBBELE: “Oyo muntu takonzyi kulikataazya loko nkaambo kakuceya kwamazuba aakwe, nkaambo Leza ulamupa kukondwa kwamoyo wakwe.”—Mukambausi 5:20.\n8: UTAFWAMBAANI KUSALA ZINTU ZIPATI NWAAFWIDWA\nBantu bafwambaana kusala zintu zipati nibafwidwa ngabazoolisola atala akusala nkubakachita.\nKuti kazichita, utafwambaani kulonga, kuchincha mulimu naakuti kusowa zintu zyamuntu wakafwa.\nNZILYAAMBA BBAYIBBELE: “Makanze aabasungu alaleta zilyo zinji, pele uufwanzya makani ulajana bucete buyo.”—Tusimpi 21:5.\n9: CHITA ZINTU ZIKUYEEZYA MUNTU WAKAFWA\nBamwi bakafwidwa bakabona kuti kulagwasya kuchita zintu zipa kuti kabayeeya nzubo yabo yakafwa.\nKuba amapikicha naakuti kabbuku kalembedwe nzimwakali kuchitaamwi amuntu wakafwa, kulakonzya kukuumbulizya.\nBamba zintu zinookugwasya kuyeeya zintu zilikabotu nzimwakali kuchita amuntu wakafwa akuzilanga-langa nwaasima.\nNZILYAAMBA BBAYIBBELE: “Amwiibaluke mazuba aaciindi.”—Deuteronomo 32:7.\n10: YINKA KULI BUMWI BUSENA\nKuya kuli bumwi busena kulakonzya kukugwasya.\nKuti zyiimo zyako kazitakuzumizyi kuswaya bumwi busena, ulakonzya kuchita zimwi zintu zikunoneezya mbuuli kuswaya bumwi busena, kwiinka ku-museum naakuti kweendeenda.\nKuchita zintu munzila iisiyene ambuwakali kuchita chiindi, akulako kulakonzya kukugwasya.\nNZILYAAMBA BBAYIBBELE: “Amuboole nywebo nubeni kumbali kunkanda, mukalyokezye buniini.”—Marko 6:31.\n11: GWASYA BAMWI\nWeelede kuziba kuti kugwasya bamwi kupa kuti anduwe ugwasikane akuti ulimvwe kabotu.\nUlakonzya kuchita oobo kwiinda mukugwasya bajatikizigwa akufwa kwanzubo yako baswaanizya nzubo zyakwe abeenzinyina bayanda kuumbulizigwa.\nKugwasya bamwi akubawumbulizya kulakonzya kupa kuti ujane kubotelwa mbuuli mbuwakali kuchita.\nNZILYAAMBA BBAYIBBELE: ‘Kupa kulabotezya kapati kwiinda kupegwa.’—Incito 20:35.\n12: LANGA-LANGA ZINTU NZUBIKKA MUBUSENA BWAKUSAANGUNA\nKukataazikana akaambo kakufwidwa kulakonzya kukugwasya kuti uzibe zintu ziyandikana mubuumi.\nBelesya chiindi eecho kubona nzulikuchita mubuumi.\nLibambile kuchincha zintu nzubikka mubusena bwakusaanguna mubuumi.\nNZILYAAMBA BBAYIBBELE: “Kuya kung’anda yadilwe nkubotu kwiinda kuya kung’anda yakusekelela, nkaambo kufwa ngemamanino aabantu boonse, nkabela baumi baleelede kubika moyo kuliceeci.”—Mukambausi 7:2.\nKULWANA PENZI LYABUUMBA | CHIFWIINSYO\nBaachiindi chakukkala aabamwi achakuba awulikke, kweendelana azyiimo zyako.\nYezya kulya chakulya chiyaka mubili, nywa maanzi miingi alubo ekisesayiza.\nWeelede kuziba kuti koona kuyandikana loko kubantu balikulwana penzi lyabuumba.\nZiba mbulimvwa nuli mubuumba nkaambo bantu batondeezya mbubalimvwa munzila zisiyene.\nTantamuka kunywa bukande zyiindilide alubo utabelesyi ma-drugs nkaambo ziyungizya mapenzi.\nBaachiindi chakukkala aabamwi achakulikondelezya kuti kukataazikana kucheye.\nYezya kumaninsya kukataazikana kwiinda mukuchita zintu nzwaakali kuchita chiindi.\nKuti kazikonzeka, lindila kwamunyaka naakuti iibili kutanasala zintu zipati zikonzya kupa kuti uzoolisole mukuya kwachiindi.\nBamba mapikicha naakuti kabbuku kalembedwe nzimwakali kuchitaamwi amuntu wakafwa kuti kunoomuyeeya.\nChita zintu munzila iisiyene ambuwakali kuchita chiindi nikuba kwabuzuba bumwi.\nUlakonzya kuchita oobo kwiinda mukugwasya bamwi bajatikizigwa akufwa kwanzubo yako baswaanizya nzubo zyakwe abeenzinyina bayanda kuumbulizigwa.\nBelesya chiindi eecho kuti uzibe zintu ziyandikana mubuumi alubo libambile kuchincha zintu nzubikka mubusena bwakusaanguna mubuumi.\nKwaamba choonzyo, taakwe chintu chikonzya kumaninsya buumba mbulaabo chakumaninina. Nikuba boobo, bantu biingi bakafwidwa balazumina kuti kubelesya malayilile aali muchiiyo eechi kwakabagwasya kuti bawumbulizigwe. Nikuba boobo, eezi teenzizyo pe azilikke nzila zikonzya kukugwasya kulwana penzi lyabuumba. Pesi kubelesya zimwi nzila zyaambwa aawa, kulakonzya kukugwasya kuti uumbulizikane.\n^ par 13 Amubuke! tayitubikkili milawu iili atala anzila zyabusilisi.\nBbayibbele lili amalayilile aayandikana aakonzya kugwasya bantu bali mubuumba.


Kwaanzya alimwi amupailo (1-4)\nKulumbaizya Gayo (5-8)\nDiotrefe simakanze mabi (9, 10)\nDemetrio walumbaizyigwa (11, 12)\nMakanze aakuswaya alimwi akwaanzya (13, 14)\n1 Mebo ndemunene* ndilembela Gayo, imuyandwa, ooyo ngondiyanda ncobeni. 2 Ooyandwa, ndipailila kuti zintu zyoonse kazikweendela kabotu akuti kopona kabotu lyoonse, mbubonya mbosumpuka mubuumi bwako. 3 Nkaambo ndakakondwa kapati ibakwesu nobakaboola akupa bumboni bwakuti ulikajisi amaanza obilo kasimpe, mbubonya mboenda mukasimpe.+ 4 Kunyina cintu cindipa kukkomana* kapati kunze lyaceeci: kuti kandimvwa kuti bana bangu balazumanana kweenda mukasimpe.+ 5 Ooyandwa, ulasyomeka mumulimo ngobelekela bakwesu, nokuba kuti mbeenzu mbotazyi.+ 6 Aaba bapa bumboni kumbele lyambungano kujatikizya luyando ndojisi. Ndalomba kuti ubasindikile mulweendo lwabo munzila njakkomanina Leza.+ 7 Nkaambo bantu aaba bakatalika lweendo lwabo akaambo kazina lyakwe, tiibakabweza cintu cili coonse+ kubantu bamasi. 8 Aboobo swebo tweelede kubasamausya bantu bali boobu,+ kutegwa tube basimilimonyina mukasimpe.+ 9 Imbungano ndakailembela makani amwi, pele Diotrefe, ooyo uuyanda kuba mutaanzi akati kabo,+ tatambuli cabulemu cintu cili coonse cizwa kulindiswe.+ 10 Nkakaambo kaako, ikuti naa ndikaboole, ndiyoolingula milimo eeyo njacita namwaya makani mabi kujatikizya ndiswe.*+ Tagoleli buyo waawo pe, tabatambuli cabulemu bakwesu;+ alimwi aabo ibayanda kubatambula inga usoleka kubasinkila akubatandila kunze aambungano. 11 Ooyandwa, utatobeli zintu zibi pe, pele kotobela zintu zibotu.+ Ooyo uucita zintu zibotu uzwa kuli Leza.+ Ooyo uucita zintu zibi tanamubona Leza.+ 12 Demetrio ulalumbaizyigwa abantu boonse alimwi akasimpe keni. Mubwini, andiswe tobeni tupa bumboni kujatikizya nguwe, alimwi yebo ulizyi kuti bumboni mbotupa mbwamasimpe. 13 Ndajisi zintu zinji zyakukulembela, pele tandiyandi pe kuzumanana kukulembela abboopeni alimwi ainki. 14 Nokuba boobo, ndilombozya kukubona lino-lino, eelyo tuyakwaambaula mulomo mpande. Luumuno alube anduwe. Ibeenzuma balakwaanzya. Undaanzyile beenzuma umwi aumwi kumugama.\n^ Naa ambweni, “kulumba.”\n^ Mu Chigiriki, “natwaamba majwi mabi.”


Makani Aabuumi: Kusweekelwa Bataata—Kujana Bataata | Yakwiiya\nNgazi Yamulindizi—Yakwiiya | July 2014\nAMUBALE MU Afrikaans Albanian American Sign Language Amharic Arabic Armenian Aymara Azerbaijani Azerbaijani (Cyrillic) Bengali Bicol Bislama Brazilian Sign Language Bulgarian Cambodian Catalan Cebuano Chichewa Chinese (Traditional) Chinese Mandarin (Simplified) Chitonga Chitumbuka Cibemba Cinyanja Colombian Sign Language Croatian Czech Danish Drehu Dutch Efik English Estonian Ewe Fijian Finnish French Ga Georgian German Greek Greenlandic Guarani Gujarati Gun Haitian Creole Hebrew Hiligaynon Hindi Hungarian Icelandic Igbo Iloko Indonesian Italian Italian Sign Language Japanese Japanese Sign Language Kannada Kazakh Kikaonde Kikuyu Kiluba Kinyarwanda Kirghiz Kirundi Kongo Korean Kwangali Kwanyama Latvian Lingala Lithuanian Luganda Lunda Luo Luvale Macedonian Malagasy Malay Malayalam Maltese Marathi Maya Mexican Sign Language Ndebele Ndonga Nepali Ngabere Norwegian Nyaneka Nzema Oromo Ossetian Otetela Pangasinan Papiamento (Aruba) Papiamento (Curaçao) Persian Peruvian Sign Language Polish Portuguese Punjabi Quechua (Ancash) Quechua (Ayacucho) Quechua (Bolivia) Quechua (Cuzco) Romanian Russian Sango Sepedi Serbian (Cyrillic) Serbian (Roman) Sesotho (Lesotho) Setswana Shona Silozi Sinhala Slovak Slovenian Spanish Spanish Sign Language Sranantongo Swahili Swahili (Congo) Swati Swedish Tagalog Tahitian Tamil Tatar Telugu Thai Tigrinya Tshiluba Tshwa Tsonga Turkish Tuvaluan Twi Tzotzil Ukrainian Umbundu Urdu Uzbek Venda Vietnamese Wallisian Waray-Waray Wolaita Xhosa Yoruba Zulu\nKusweekelwa Bataata—Kujana Bataata\nAkaluulwa aba Gerrit Lösch\nBATAATA bakazyalilwa ku Graz, mu Austria, mu 1899, aboobo lya Nkondo Yakusaanguna Yanyika Yoonse, bakacili buyo mukubusi. Mboyakatalikila buyo Nkondo Yabili Yanyika Yoonse mu 1939, bataata bakabanjizya mulimo wabusikalumamba mucisi ca Germany. Bakajaigwa ciindi nobakali kunkondo ku Russia mu 1943. Oobo mbombubo mbondakasweekelwa bataata kandijisi buyo myaka yobilo yakuzyalwa. Kunyina nondakabazyiba pe, alimwi ndakali kuusa kapati ndabona beenzuma banji kucikolo ibajisi bausyi. Kandili mukubusi, ndakaumbulizyigwa kapati kuzyiba makani aamba zya Taateesu wakujulu, Taata iwiinda boonse uutakonzyi kufwa.—Hab. 1:12.\nIZYAKANDICITIKILA KANDILI MUKABUNGA KABAKUBUSI BASANKWA\nAalimwi anondakacili mulombe\nNondakajisi myaka yakuzyalwa iili ciloba, ndakanjila mukabunga kabakubusi basankwa. Tubunga ootu twabakubusi basankwa (Boy Scouts) tulajanika munyika yoonse alimwi twakatalika mu 1908 mu Great Britain asikalumamba mupati wabana Britain uutegwa Robert Stephenson Smyth Baden-Powell. Mu 1916 wakatalisya tubunga tumbi twabakubusi bamusela wangu tutegwa Wolf Cubs naa Cub Scouts.\nNdakali kukkomana kuunka musyokwe—koona mumatente, kusama mayunifomu, alimwi akulifwoola ciindi ngoma nozyakali kulila. Ndakali kukkomana kapati ciindi notwakali kwiimba kumazuba kumwi katuyota mulilo alimwi akusobana zisobano zimwi musyokwe. Alimwi twakali kwiiya makani manji aajatikizya zilenge, calo icakapa kuti kandilumba kapati mulimo wa Mulengi wesu.\nBakubusi basankwa ibali mutubunga ootu bakulwaizyigwa kucita cintu cimwi cibotu buzuba abuzuba. Aaya ngamakanze aabo. Twakali kwaanzyanya kwiinda mukwaamba majwi aakuti: “Balibambilide Lyoonse.” Eeci cakali kundikkomanisya. Kabunga kesu kakajisi basankwa bainda ku 100, ibabalilwa ku 50 bakali ba Katolika, mpoonya abamwi ibabalilwa ku 50 bakali ba Protestanti, omwe wakali mu Buddha.\nKuzwa mu 1920, miswaangano yatubunga ootu yakali kuccililana kucitika kwainda myaka misyoonto buyo. Mu August 1951, ndakajanika kumuswaangano wa Nyika Yoonse waciloba mu Bad Ischl, Austria, mu August 1957 ndakajanika kumuswaangano wa Nyika Yoonse wafwuka mu Sutton Park, afwaafwi a Birmingham, England. Kumuswaangano wafwuka, bakubusi basankwa ibali 33,000 kuzwa muzisi naa zilawo zili 85 ziindene-indene bakajanika. Alimwi bantu babalilwa ku 750,000 bakasika kumuswaangano ooyu, kubikkilizya a Mwami Mukaintu Elizabeth waku England. Kulindime, eeci cakali mbuli mukwasyi wabunyina bwanyika yoonse. Aciindi eeci tiindakazyi kuti ndiyakuzyiba mukwasyi wabunyina iwiinda kubota—mukwasyi wakumuuya.\nKUSWAANGANYA KAMBONI WA JEHOVA CIINDI CAKUSAANGUNA\nBa Rudi Tschiggerl, ibakali kubeleka mulimo wakujika zyakulya, mbabakusaanguna kundikambaukila\nMu 1958 ciindi camupeyo kwakaceede buyo asyoonto kuti ndimanizye lwiiyo lwangu lujatikizya mulimo wakupa zyakulya muhotela mu Grand Hotel Wiesler ku Graz, mu Austria. Kandili kooko, ba Rudolf Tschigger, mbotwakali kubeleka limwi alimwi ibakacizyi ncobeni kujika, bakandikambaukila kwiinda mubukambausi bwamukwiizya. Kunyina buzuba nondakamvwide makani aajatikizya kasimpe. Bakasaanguna kubandika njiisyo ya Butatu akundaambila kuti taili njiisyo yamu Bbaibbele. Nzyobakaamba kujatikizya njiisyo ya Butatu ndakazikazya alimwi ndakali kuyanda kubatondezya kuti balabeja. Ndakali kubayanda alimwi ndakali kuyanda kuti bapiluke ku Cikombelo ca Katolika.\nBa Rudolf, balo mbotwakali kwiita kuti ba Rudi, bakandijanina Bbaibbele. Ndakabaambila kuti beelede kundiletela Bbaibbele lyaci Katolika. Nondakatalika kulibala ndakazikujana kuti bakabikka katulakiti kajisi makani aamu Bbaibbele ikakasimbwa aba Watchtower Society. Ndakali kukaka zintu zili boobu nkaambo ndakali kuyeeya kuti zilakonzya kulembwa munzila iitondezya mbuli kuti zililuzi kakuli taziluzi pe. Nokuba boobo, ndakali kuyanda kwiiya Bbaibbele ambabo. Ba Rudi bakatondezya bupampu alimwi kunyina nobakandiletela bbuku naa magazini iimbi. Kwamyezi yotatwe, ciindi aciindi twakali kubandika makani aamu Bbaibbele kanji-kanji twakali kucita oobo kusikila mane kwasiya.\nNondakamanizya lwiiyo lwangu lwamu hotela mudolopo lya Graz mondakali kukkala, bamaama bakandibbadelela kutegwa nduunke kucikolo cimbi kuyakuyungizya lwiiyo. Aboobo, ndakaunka ku Bad Hofgastein, dolopo lili mu Alps, ikwakali cikolo. Mbwaanga cikolo eeci cakali kubelekela antoomwe a Grand Hotel iyakali mu Bad Hofgastein, zimwi ziindi ndakali kuunka kuyakubelekela nkuko kutegwa ndiyungizye luzyibo.\nKUSWAIGWA ABACIZYI BOBILO BAMISYINALI\nBa Ilse Unterdörfer aba Elfriede Löhr bakatalika kundiyiisya Bbaibbele mu 1958\nBa Rudi bakaituma kkeyala yangu kuofesi yamutabi mu Vienna, mpoonya mutabi, wakatuma bacizyi bobilo bamisyinali, ba Ilse Unterdörfer aba Elfriede Löhr. * Bumwi buzuba sikutambula beenzu ahotela wakanditumina fooni akundaambila kuti kuli bamakaintu bobilo ibakali anze ibakakkede mumootokala ibakali kuyanda kubandika andime. Ndakagambwa nkaambo kunyina makani ngondakazyi aajatikizya mbabo. Nokuba boobo, ndakaunka anze kutegwa tubonane. Nokwakainda ciindi, ndakazikuzyiba kuti bacizyi aaba kaindi bakali kubeleka mulimo wakutolela Bakamboni mabbuku ciindi cabulelo bwa Nazi mu Germany, ciindi mulimo nowakalesyedwe, kaitanatalika Nkondo Yabili Yanyika Yoonse. Nociba ciindi nkondo kaitanatalika, bakajatwa abamapulisa bana Germany (Gestapo) akutumwa kucilabba mu Lichtenburg. Mpoonya ciindi cankondo, bakalonzyegwa akutolwa kucilabba cimbi mu Ravensbrück afwaafwi a Berlin.\nBacizyi aabo bakali misela abamaama, aboobo ndakali kubapa bulemu. Nkakaambo kaako tiindakali kuyanda kubasowela ciindi kwiinda mukutalika kubandika ambabo makani aamu Bbaibbele kumane andiza kwainda nsondo naa myezi akubaambila kuti tandiciyandi kwiiya. Aboobo, ndakabaambila kuti bakalembe magwalo oonse aamba zyanjiisyo yaba Katolika yakukona masena aabaapostolo. Ndakabaambila kuti ndiyakwaatola kumupaizi akubandika anguwe. Ndakali kuyeeya kuti inga ndakazyiba kasimpe.\nKWIIYA KUJATIKIZYA TAATA MWINI-MWINI UUSALALA UULI KUJULU\nNjiisyo yaba Katolika iyaamba zyakukona masena aabaapostolo itondezya kuti kuzwa kuciindi camwaapostolo Petro lyoonse kwali bamapaapa. (Cikombelo cipandulula munzila iitaluzi majwi aa Jesu aalembedwe mulugwalo lwa Matayo 16:18, 19.) Ba Katolika alimwi baamba kuti paapa kunyina nalubizya mutwaambo twanjiisyo ciindi naambaula. Ndakali kucisyoma eeci alimwi ndakali kuyeeya kuti, ikuti paapa, ba Katolika ngobaamba kuti Taata Uusalala, tabeji mutwaambo twanjiisyo alimwi mbwaanga wakaamba kuti njiisyo ya Butatu njamasimpe, nkokuti njamasimpe ncobeni. Pele ikuti kakonzya kulubizya, nkokuti njiisyo njakubeja. Nkakaambo kaako njiisyo yaba Katolika yakukona masena aabaapostolo ncoiyandika kapati kulimbabo, nkaambo njiisyo zimbi ziyeeme aalinjiyo!\nNondakamuswaya mupaizi, kunyina naakaingula mibuzyo yangu, pele wakabweza bbuku limwi lyaci Katolika mushelufu yakwe ilyakali kwaamba zyakukona masena aabaapostolo. Wakandipa kutegwa ndikabale kuŋanda, nondakapiluka ndakajisi mibuzyo minji. Akaambo kakuti mupaizi wakaalilwa kwiingula mibuzyo yangu, wakaamba kuti: “Tandikonzyi kukuzula, anduwe tokonzyi kundizula pe. . . . Leza akuleleke!” Taakwe naakacili kuyanda kubandika andime.\nAciindi eeco, ndakalilibambilide kutalika kwiiya Bbaibbele aba Ilse aba Elfriede. Bakandiyiisya zinji kujatikizya Taata Uusalala mwini-mwini uuli kujulu, Jehova Leza. (Joh. 17:11) Aciindi eeco kwakanyina mbungano mubusena oobo, aboobo bacizyi aaba bobilo bakali kweendelezya miswaangano muŋanda yasikwiiya umwi. Mbasyoonto ibakali kujanika. Bacizyi aaba ziindi zinji bakali kubandika ziyiigwa akati kabo bobilo nkaambo kwakanyina mukwesu uubbapatizyidwe iwakali kukonzya kusololela. Ziindi zimwi, mukwesu kuzwa kumbungano imbi wakali kuboola kuzikupa makani mubusena mbotwakali kubbadelela.\nKUTALIKA MULIMO WABUKAMBAUSI\nBa Ilse aba Elfriede bakatalika kundiyiisya Bbaibbele mu October 1958, alimwi ndakabbapatizyigwa nokwakainda myezi yotatwe mu January 1959. Kanditana bbapatizyigwa, ndakabalomba kuti ndibasindikile mumulimo wakukambauka kuŋanda aŋanda kutegwa ndibone mboucitwa mulimo wakukambauka. (Mil. 20:20) Notwakamana kukambauka ambabo ciindi cakusaanguna, ndakabalomba kuti bandipe cilawo cakubelekela. Bakandipa munzi umwi, alimwi ndakali kuunka mumunzi ooyo kuyakukambauka kuŋanda aŋanda ndelikke alimwi ndakali kucita nyendo zyakupilukila kuli baabo ibakali kutondezya luyandisisyo. Mukwesu wakusaanguna ngotwakabeleka limwi mumulimo wakukambauka kuŋanda aŋanda wakali mulangizi wabbazu, nokwakainda ciindi wakazikutuswaya.\nMu 1960, nondakamanizya lwiiyo lwangu lwamulimo wamuhotela, ndakapiluka kuŋanda kugwasya banamukwasyi kwiiya kasimpe kamu Bbaibbele. Kusikila sunu, kunyina iwakatambula kale kasimpe, pele bamwi balatondezya luyandisisyo.\nMULIMO WACIINDI COONSE\nNondakajisi myaka yakuzyalwa iili kuma 20\nMu 1961, magwalo kuzwa kuofesi yamutabi aakukulwaizya kucita mulimo wabupainiya akabalwa mumbungano. Ndakali mukubusi uutakwete alimwi tiindakali kuciswa-ciswa, aboobo ndakabona kuti ndakanyina cilitamizyo cakuti nditaciti bupainiya. Ndakabandika amulangizi wabbazu, Kurt Kuhn, ndakamwaambila kuti ndiyanda kubeleka kwamyezi iimbi misyoonto kutegwa nduule mootokala ngondakali kukonzya kubelesya mumulimo wabupainiya. Wakandibuzya kuti: “Sena Jesu abaapostolo bakwe bakali kuyandika mootokala kuti babeleke mulimo waciindi coonse?” Eeci cakandigwasya! Ndakaba amakanze aakutalika bupainiya cakufwambaana. Pele akaambo kakuti ndakali kubeleka mawoola aali 72 ansondo muhotela, cakusaanguna ndakeelede kucinca zintu zimwi.\nNdakalomba mupati wamulimo ikuti naa inga kandibeleka buyo mawoola aali 60. Bakandizumizya alimwi bakali kundivwozya mali ngamunya ngondakali kuvwola lyoonse. Nokwakainda ciindi cisyoonto, ndakamulomba ikuti naa inga kandibeleka buyo mawoola aali 48 ansondo. Bakandizumizya alimwi bakazumanana kundivwozya mali ngamunya ngondakali kuvwola lyoonse. Alimwi ndakalomba kuti kandibeleka buyo mawoola aali 36 ansondo naa mawoola aali cisambomwe abuzuba mumazuba aali cisambomwe, alimwi bakandizumizya. Ndakagambwa kapati nkaambo bakacili kundivwozya mali ngamunya ngondakali kuvwola! Cakalibonya kuti mupati wamulimo tanaakali kuyanda kuti ndicileke mulimo. Kwiinda mumulongo ooyu, ndakatalika bupainiya bwaciindi coonse. Aciindi eeco, mupainiya wakeelede kusika amawoola aali 100 amwezi.\nNokwakainda myezi yone, ndakasalwa kuba mupainiya waalubazu alimwi akuba mubelesi wambungano (mazuba aano wiitwa kuti sicuuno wakabunga kabaalu) mumbungano isyoonto yakali kucooko ca Carinthia, mudolopo lya Spittal an der Drau. Kuciindi eeco mupainiya waalubazu wakeelede kusika amawoola aali 150 amwezi. Tiindakajisi mupainiya wakubeleka limwi, pele ndakalumba lugwasyo ndondakatambula mumulimo wakukambauka kuzwa kumucizyi uutegwa Gertrude Lobner, walo iwakali kubeleka kali sikugwasyilizya mubelesi wambungano. *\nMumwaka wa 1963, ndakatalika mulimo wamubbazu. Zimwi ziindi ndakali kukkwela citima kuzwa kumbungano imwi kuya kumbungano imbi, kandijisi zibbeeke zilema kapati. Bakwesu banji tiibakalijisi myootokala, aboobo taakwe wakali kukonzya kundibweza kuzwa kucitisyini cacitima. Kutegwa nditalibonyi kuba “amambonwa,” tiindakali kuyanda kubbadelela mootokala kundisisya aŋanda mpondakali kuyakusikila, aboobo ndakali kweenda amaulu kuya kuŋanda nkondakali kuyakusikila.\nMumwaka wa 1965, kanditanakwata, ndakatambwa kuyakunjila Cikolo ca Gileadi mukkilasi yanamba 41. Bunji bwabasicikolama tiibakakwete abalo. Ndakagambwa kuzyiba kuti notwakamana cikolo, ndakatumwa kuyakubelekela kucisi cesu ku Austria akuzumanana amulimo wamubbazu. Nokuba boobo, kanditanazwa ku United States, ndakalombwa kusindikila mulangizi wabbazu umwi mumulimo wakwe kwansondo zyone. Ndakakkomana kapati kubeleka aba Anthony Conte, mukwesu siluyando walo iwakali kuuyandisya mulimo wakukambauka alimwi kali musungu kapati mumulimo ooyu. Twakabeleka antoomwe mubusena butegwa Cornwall mu New York.\nNondakasika ku Austria, ndakatumwa kubbazu limwi nkondakayaana aba Tove Merete, mucizyi weebeka kapati. Wakakomenena mukasimpe kuzwa ciindi naakali amyaka yakuzyalwa yosanwe. Bakwesu nobatubuzya kuti twakayaana buti tulabaambila kube tusobana buya kuti, “Bamutabi mbabakapa kuti tuyaane.” Twakakwatana nokwakainda mwaka omwe, mu April 1967, alimwi twakazumizyigwa kuzumanana mumulimo wamubbazu.\nMwaka wakatobela, ndakazyiba kuti kwiinda muluzyalo lwa Jehova, ndananikwa kuba mwanaakwe wakumuuya. Aawa mpaakatalikila cilongwe cilibedelede a Taata wakujulu alimwi abaabo boonse ‘boompolola kuti: “Abba, Taata!”,’ kweelana alugwalo lwa Baloma 8:15.\nMebo aba Merete twakazumanana kubeleka mulimo wamubbazu alimwi awacooko mane kusikila mu 1976. Zimwi ziindi ciindi camupeyo, twakali koona mumaanda aatontola kapati. Cimwi ciindi, notwakabuka twakajana kuti kumitwe ngubo yaba acaanda. Akaambo kaceeco twakatalika kweenda acitofwu cikasaazya kutegwa muŋanda kamutatontoli kapati. Mumasena amwi, ikuti koyanda kubelesya cimbuzi masiku, kwakali kuyandika kweenda atala aacaanda, alimwi kanji-kanji tiizyakayakidwe kabotu. Alimwi tiitwakajisi ŋanda, aboobo mu Muhulo uuli woonse twakali kukkala muŋanda njimunya motwakali kukkala nsondo eeyo. Mpoonya, muli Bwabili mafwumofwumo twakali kuunka kumbungano imbi.\nNdilikkomene nkaambo bakaintu bangu lyoonse bali kundigwasya kapati. Balauyanda kapati mulimo wakukambauka, alimwi kunyina buzuba nondakabaambila kuti mweelede kuunka mumulimo wakukambauka. Balabayanda balongwe alimwi balababikkila kapati maano bantu. Bandigwasya ncobeni.\nMu 1976 ndakatambwa kuyakubelekela kuofesi yamutabi yaku Austria, mu Vienna, alimwi ndakasalwa kuba umwi wabaabo ibakali mu Kkomiti Yamutabi. Aciindi eeco, mutabi waku Austria ngowakali kweendelezya mulimo muzisi zimwi zyakunyika lya Europe alimwi akulanganya bubambe bwakutola mabbuku cakusisikizya kuzisi eezyo. Mukwesu Jürgen Rundel ngowakali kusololela bubambe oobu, akupa mizeezo imwi kujatikizya mbobakali kukonzya kucita. Ndakaba acoolwe cakubeleka anguwe alimwi mukuya kwaciindi wakalombwa kulanganya mulimo wakusandulula mumyaambo iili kkumi yakujwe lya Europe. Ba Jürgen abakaintu babo ba Gertrude, bazumanana kubeleka mulimo wabupainiya bwaalubazu cakusyomeka mucisi ca Germany. Kutalikila mumwaka wa 1978, mutabi waku Austria wakali kulemba mamagazini alimwi akwaasimba mumyaambo iili cisambomwe mubusena busyoonto bwakusimbila. Alimwi twakali kutuma magwalo kuzisi zimwi izyakalomba kuti kazitambula mamagazini. Ba Otto Kuglitsch alimwi abakaintu babo ba Ingrid, balo lino ibabelekela kuofesi yamutabi yamu Central Europe, bakabeleka mulimo mupati kutegwa bubambe oobu buzwidilile.\nMu Austria, ndakali kucikonzya kukkomanina nzila zinji zyamulimo wakukambauka kubikkilizya abukambausi bwamumugwagwa\nBakwesu baku Europe nkoili kujwe abalo bakali kusimba mamagazini mucisi kwiinda mukukkopolola kuzwa mumabbuku ambi naa kuzwa mumafilimu. Nokuba boobo, bakali kuyandika lugwasyo kuzwa kuzisi zimbi. Jehova wakaukwabilila mulimo ooyu, alimwi twakatalika kubayanda kapati bakwesu ibakali kubeleka amutabi mubukkale bukatazya alimwi aaciindi mulimo nowakakasyidwe kwamyaka minji.\nKUSWAYA KWAALUBAZU KU ROMANIA\nMumwaka wa 1989, ndakaba acoolwe cakusindikila Mukwesu Theodore Jaracz, iwakali mu Kabunga Keendelezya kuya ku Romania. Makanze akali aakugwasya bakwesu banji kutegwa batalike kuyanzana ambunga alimwi. Kutalikila mumwaka wa 1949, bakali cilekede kuyanzana ambunga akaambo katwaambo tumwi mpoonya akupanga mbungano zyabo beni. Nokuba boobo, bakazumanana kukambauka alimwi akubbapatizya bantu. Alimwi bakali kwaangwa akaambo kakutatola lubazu mutwaambo twacisi, mbubwenya mbobakali kwaangwa bakwesu bamwi ibakali mumbunga yakazumizyidwe amaofesi mapati. Mulimo wakacilesyedwe mucisi ca Romania, aboobo twakaswaangana cakusisikizya muŋanda ya Mukwesu Pamfil Albu, antoomwe abaalu bone ibakali kusyomwa alimwi abaiminizi bazumizyidwe bamu Romania Country Committee. Alimwi twakabwezelezya asikusandulula kuzwa ku Austria uulaazina lyakuti Rolf Kellner.\nMubusiku bwabili bwakubandika, Mukwesu Albu wakakulwaizya baalunyina kuti bakamantane andiswe naakaamba kuti: “Ikuti tutaciti ndimunya lino, inga twabula coolwe cimbi cakucita boobu.” Cakatobela ncakuti, ibakwesu ibatandila ku 5,000 bakazumina kupiluka mumbunga. Eelo kaka Jehova wakamuzunda Saatani!\nKumamanino aamwaka wa 1989, Kabunga Keendelezya kakatutamba abakaintu bangu kuti tuunke kumaofesi mapati ku New York. Eeci cakatugambya kapati. Twakatalika kubeleka a Bbeteli yaku Brooklyn mu July 1990. Mumwaka wa 1992, ndakasalwa kuba mugwasyilizyi mu Kkomiti ya Mulimo ya Kabunga Keendelezya, alimwi kuzwa mu July 1994, ndilijisi coolwe cakubelekela mu Kabunga Keendelezya.\nKUYEEYA ZYAMUSYULE AKULANGA KUMBELE\nAbakaintu bangu ku Brooklyn, New York\nCiindi nondakali kubeleka mulimo wakupa zyakulya muhotela cakainda. Lino ndilikkomene acoolwe cakutola lubazu mukubamba akwaabila cakulya cakumuuya kubakwesu nyika yoonse. (Mt. 24:45-47) Kulanga musyule mumyaka yiinda ku 50 yamumulimo waciindi coonse waalubazu, ndikonzya buyo kutondezya kulumba kapati alimwi akukkomana akaambo kazilongezyo zya Jehova kubunyina bwanyika yoonse. Ndilayandisya kujanika kumiswaangano yesu yamasi, kwalo kukankaizyigwa kapati kwiiya kujatikizya Taateesu wakujulu Jehova, alimwi akasimpe kamu Bbaibbele.\nNdipailila kuti mamiliyoni aabantu baiye Bbaibbele, bakatambule kasimpe, akubelekela Jehova calukamantano antoomwe abunyina bwa Bunakristo bwanyika yoonse. (1 Pe. 2:17) Alimwi ndilangila kumbele nondiyakubona bantu kandili kujulu kababusyigwa anyika alimwi akuyakubona bataata bakumubili. Ndijisi bulangizi bwakuti bataata, bamaama alimwi abanamukwasyi bamwi bayakuyandisya kukomba Jehova mu Paradaiso.\nNdilangila kumbele kandili kujulu akubona bantu kababusyigwa anyika alimwi akuyakubona bataata bakumubili\n^ par. 15 Amubale makani aabuumi bwabo mu Ngazi Yamulindizi yamu Chingisi ya November 1, 1979.\n^ par. 27 Mazuba aano, muciindi camubelesi wambungano alimwi asikugwasyilizya mubelesi wambungano, mukabunga kabaalu kuli sicuuno alimwi amulembi.\nBakalyaaba Amoyo Woonse Kuyakubelekela—ku Micronesia\n“Jehova Ulibazyi Aabo Babalilwa Kulinguwe”\nBantu ba Jehova ‘Balakukaka Kutalulama’\nMAKANI AABUUMI Kusweekelwa Bataata—Kujana Bataata\n“Ndinywe Bakamboni Bangu”\n“Muyooba Bakamboni Bangu”\nMabala Amusale naa muyanda kukkopa zyakamwaigwa NGAZI YAMULINDIZI—YAKWIIYA July 2014\nNGAZI YAMULINDIZI—YAKWIIYA July 2014


Pawulu aTimotewo | Zyiiyo Zyabana Zizwa muBbayibbele\nTimotewo wakali mukubusi mumbungano yakuLustra. Wisi wakali muGrikki, banyina bakali muJuda. Banyina bakali kutegwa Yunisi abanyinakulu bakali kutegwa Loyisi bakamuyiisya atala aJehova kuzwa kachili muniini.\nMulweendo lwakwe lwachibili, Pawulu kaswayide kuLustra, wakabona kuti Timotewo wakali kubayanda bazyalwanyina akuti wakali achiyandisyo chakubagwasya. Pawulu wakakumbila Timotewo kuti bayinke aamwi. Pawulu wakayiisya Timotewo kuti akonzye kukambawuka akuyiisya makani mabotu.\nMuuya uusalala wakagwasya Pawulu aTimotewo kufumbwa nkubakali kwiinka. Bumwi busiku, Pawulu wakabona chilengaano chamuntu wakamubuzya kuti ayinke kuMakkedoniya kuyoobagwasya. Pawulu, Timotewo, Sila aLukka bakayinkaamwi kuti bakakambawuke akuyootalisya mbungano.\nBantu biingi bakali kukkala kudolopo lyakuMakkedoniya litegwa Tesalonikka, bakaba maKristu. Pesi bamwi maJuda bakali kuzonda Pawulu abeenzinyina, bakaza abantu basilunya akutola Pawulu abeenzinyina kubeendelezi mpawo bakati: ‘Baalumi aaba bapapila mfulumende yaRoma!’ Mubusiku oobo, Pawulu aTimotewo bakachijila kuBbereya nkaambo bantu bakali kuyanda kubajaya.\nBantu bakuBbereya bakali achiyandisyo chakwiiya makani mabotu nkinkaako, maJuda amaGrikki bakaba basyomi. Pesi bamwi maJuda nibakasika kuTesalonikka bakapa kuti bantu batamvwanani, Pawulu wakayinka kuAtene. Timotewo aSila bakasyaala kuBbereya kuti basimye bazyalwanyina. Mukweenda kwachiindi, Pawulu wakatuma Timotewo kuTesalonikka kuti akagwasye bazyalwanyina mumapenzi ngibakali kuswaana. Nikwakiinda chiindi, Pawulu wakatuma Timotewo kuti akasimye mbungano zyiingi.\nPawulu wakabuzya Timotewo kuti: ‘Bantu bayanda kukomba Jehova bayoopenzegwa.’ Timotewo wakapenzegwa alimwi wakasungwa akaambo kakuba alusyomo. Wakabotelwa nkaambo wakatondeezya kusyomeka kuli Jehova.\nPawulu wakabuzya mbungano yakuFilipi kuti: ‘Ndamutumina Timotewo. Uzoomuyiisya nchikwaamba kweenda mukasimpe alimwi uzoomuyiisya kukambawuka.’ Pawulu wakali kumusyoma Timotewo. Bakabelekaamwi kabali beenzinyina kwaminyaka miingi.\n‘Nkaambo taakwe uumbi uuli amoyo uuli mbuli wakwe uyoomulangania. Nkaambo boonse bayeeya kuligwasya beni luzutu, tabayeeyi makani aaKristu Jesu pe.’—BaFilipi 2:20, 21\nMibuzyo: Timotewo wakaliini? Nkamboonzi Pawulu aTimotewo nibakali kumvwanana?\nIncito 16:1-12; 17:1-15; BaFilipi 2:19-22; 2 Timoteo 1:1-5; 3:12, 14, 15; BaHebrayo 13:23\nUlakujana biyeni kubotelwa mubuumi mbuli Timoteo?